Isu bekalan minyak masak bersubsidi dan harga ayam dan telur akan diberi tumpuan esok - JPM

PUTRAJAYA, 6 Julai- Laporan kedudukan terkini mengenai bekalan minyak masak bersubsidi, ayam dan telur akan diberi tumpuan dalam Mesyuarat Pasukan Khas Jihad Tangani Inflasi, esok.Ia akan dibentangkan oleh Kementerian Perdagangan Dalam Negeri dan Hal Ehwal Pengguna (KPDNHEP).Menteri di Jabatan Perdana Menteri (Ekonomi), Datuk Seri Mustapa Mohamed berkata laporan ini penting kerana ia merupakan isu yang kerap kali dibangkitkan rakyat memandangkan terdapat sesetengah kedai yang tiada bekalan.Mesyuarat itu turut menyentuh mengenai tindakan yang telah diambil dan setakat mana tahap keberkesanannya."Jadi esok kita jangka akan menerima laporan tentang kedudukan terkini. Yang penting adalah tindakan-tindakan yang sudah diambil dan setakat mana keberkesanannya untuk kita pastikan dua perkara iaitu bekalan dan harga. Berkenaan harga, kerajaan nak pastikan bahawa ia tidak melebihi daripada harga bumbung atau harga siling yang ditetapkan," kata Datuk Seri Mustapa dalam satu sidang media di Putrajaya.Rabu lalu, kerajaan mengumumkan penubuhan Pasukan Khas Jihad Tangani Inflasi bagi membantu rakyat menghadapi cabaran peningkatan kos sara hidup.Ia dipengerusikan oleh Menteri Komunikasi dan Multimedia, Tan Sri Annuar Musa dan dianggotai, Menteri Kewangan, Tengku Datuk Seri Zafrul Tengku Abdul Aziz, Menteri Pertanian dan Industri Makanan, Datuk Seri Dr Ronald Kiandee, Menteri KPDNHEP, Datuk Seri Alexander Nanta Linggi dan Ketua Setiausaha Negara, Tan Sri Mohd Zuki Ali selain Mustapa.

(Menteri di Jabatan Perdana Menteri (Ekonomi), Datuk Seri Mustapa Mohamed berkata dalam sebuah sidang media di sebuah kafe di Putrajaya)


DBKL gerak aset ke Baling bantu bersihkan kawasan terjejas banjir

BALING, 6 Julai- Kementerian Wilayah Persekutuan menggerakkan aset Dewan Bandaraya Kuala Lumpur (DBKL) bagi membantu membersihkan kawasan yang terjejas banjir di daerah ini.Menterinya Datuk Seri Shahidan Kassim berkata beberapa buah lori bersama aset lain serta sukarelawan DBKL telah pun bertolak dari ibu negara dan dijangka sampai di sini pada malam ini."Saya datang ini (untuk) membuat penilaian kerosakan yang berlaku dan mendapati kerosakannya agak teruk daripada yang saya tengok di Yan dahulu, jadi saya sudah minta DBKL datang dan insya-Allah mereka akan berada di sini pada malam ini."Mereka akan berada di sini sehingga semua kerja-kerja pembersihan selesai," katanya kepada pemberita selepas mengunjungi pusat pemindahan sementara Sekolah Menengah Kebangsaan Jerai di sini hari ini.Beliau berkata bantuan itu sebagai menyahut seruan Perdana Menteri Datuk Seri Ismail Sabri Yaakob yang mengarahkan agar bantuan segera disalurkan secepat mungkin bagi membantu mereka yang terkesan.

Selain itu, katanya banyak badan bukan kerajaan (NGO) turut berada di sini untuk membantu mangsa dan menyampaikan pelbagai bentuk sumbangan, sekali gus menggambarkan keprihatinan Keluarga Malaysia."Banyak juga pihak-pihak seperti dari parti politik hadir memberikan sokongan, perdana menteri juga sebelum ini telah umumkan bantuan segera kepada mangsa," katanya. -BERNAMA


Haji: Kekalkan imej baik negara, jaga kebersihan ketika di masya'ir - Idris

MAKKAH, 6 Julai- Jemaah haji Malaysia perlu mengekalkan imej baik dari semua sudut ketika di tanah suci termasuk menjaga kebersihan ketika di masya’ir.Menteri di Jabatan Perdana Menteri (Hal Ehwal Agama), Senator Datuk Idris Ahmad berkata usaha kempen kebersihan di maysa’ir yang digerakkan sejak 2017 oleh Tabung Haji (TH) telah mendapat pujian dari kerajaan Arab Saudi.Justeru, ia perlu dikekalkan agar nama Malaysia terus dihormati setiap kali tibanya musim haji.  "Ia sebenarnya selari dengan Islam. Kaedah kita, tertib kita di bumi yang berkat ini bumi yang makbul ini. Maka, sudah tentu antaranya akhlak kita, disiplin kita dah tentu kita lakukan yang terbaik. Kita ada nilai tambah lagi adalah kita tunjukkan bukan sahaja kita cakap Islam itu bersih tetapi kita mesti juga dilihat Islam itu mengutamakan kebersihan," kata Idris selepas beramah mesra dengan jemaah haji di Bangunan Land Premium dan Qasr Al-Janadriyah, di sini.

(Menteri di Jabatan Perdana Menteri (Hal Ehwal Agama), Senator Datuk Idris Ahmad berkata demikian ketika bersama jemaah haji Malaysia di Makkah)

Beliau turut memuji jemaah haji Malaysia kerana sentiasa berdisiplin dan mematuhi peraturan yang ditetapkan Arab Saudi.


Rotary Malaysia iktiraf pengorbanan PDRM, perangi COVID-19 dalam negara

KUALA LUMPUR, 6 Julai- Rotary Malaysia hari ini memberi pengiktirafan atas sumbangan dan pengorbanan petugas barisan hadapan dari Polis Diraja Malaysia (PDRM) yang bertungkus-lumus berusaha untuk mengekang penularan wabak COVID-19 dalam negara.Gabenor Kelab Rotary Malaysia, Datuk Bindi Rajasegaran berkata pengiktirafan yang diberikan itu adalah hasil peranan yang dimainkan oleh semua petugas PDRM dan barisan hadapan lain sehingga negara pernah mendapat pengiktirafan dunia."Jadi itulah yang kami ingin lakukan kali ini bersama PDRM untuk mengiktiraf wira-wira negara. Terdapat ramai yang bekerja untuk keselamatan negara dan keselamatan kita dan mereka tidak diiktiraf sama sekali," kata Datuk Bindi Rajasegaran kepada pemberita RTM dalam sebuah majlis di ibu negara.Rotary Malaysia turut menyifatkan kesemua petugas barisan hadapan sebagai wira negara yang telah bekerja keras sejak dari awal wabak COVID-19 dikesan dalam negara.Majlis penghargaan turut dihadiri Timbalan Ketua Polis Kuala Lumpur, DCP Datuk Yahaya Othman, Pengerusi Vokasional, Datuk Shamrat Sen Gupta, barisan Ketua Jabatan dan Ketua-ketua Polis Daerah serta Ahli Jawatankuasa Kelab Rotary Malaysia.

(Gabenor Kelab Rotary Malaysia, Datuk Bindi Rajasegaran menjelaskannya dalam sidang media selepas majlis penghargaan yang diadakan di ibu negara)


Empat projek segera untuk cegah banjir di Baling

PUTRAJAYA, 6 Julai- Kementerian Alam Sekitar dan Air (KASA) sedang dalam proses melaksanakan empat projek segera bernilai RM203 juta di Baling, Kedah bagi mengelak kejadian banjir di kawasan itu berulang, kata Menteri Alam Sekitar dan Air Datuk Seri Tuan Ibrahim Tuan Man.Pelaksanaan projek berkenaan adalah berdasarkan penilaian Ketua Setiausaha KASA Datuk Seri Dr Zaini Ujang dan Ketua Pengarah Pengairan dan Saliran Datuk Dr Md Nasir Md Noh ke Baling yang melawat lokasi banjir di Baling semalam untuk menilai kesan banjir serta merangka pelan mitigasi, katanya.Empat projek itu ialah Rancangan Tebatan Banjir (RTB) Baling Fasa 1 dengan kos RM15 juta, RTB Baling Fasa 2 melibatkan kos RM160 juta, pembinaan struktur sabo (penahan puing) untuk mengurangkan risiko aliran puing (RM22 juta) dan beberapa projek kecil yang perlu disegerakan seperti mendalamkan sungai, membina benteng sungai, pembaikan jambatan serta denai sungai (RM6 juta).Insiden banjir dan fenomena kepala air yang berlaku pada Isnin di Baling telah mengakibatkan tiga nyawa terkorban, manakala beratus-ratus penduduk ditempatkan di beberapa pusat pemindahan sementara dan lebih 80 rumah terjejas.Beliau berkata banjir yang berlaku di kawasan terbabit adalah susulan hujan berterusan selama tiga jam bermula pukul 3.00 petang Isnin, dengan bacaan aras hujan direkodkan di stesen Jabatan Pengairan dan Saliran (JPS) Felda Teloi Kanan sebanyak 64 milimeter (mm) manakala stesen Kampung Sedim dan Kampung Iboi masing-masing pula merekodkan bacaan melebihi 40mm.Data satelit Jabatan Meteorologi Malaysia pula menunjukkan taburan hujan lebih sekali ganda di Gunung Inas iaitu huluan Sungai Tiak dan Sungai Kupang."Hujan lebat itu melebihi keupayaan menampung air di huluan sehingga berlaku banjir kilat," kata Tuan Ibrahim.

Beliau berkata paras kedalaman banjir yang direkodkan pada pukul 6.00 petang adalah 0.2 hingga 3.0 meter di Kampung Iboi, Kampung Padang Lengkuas, Kampung Bukit Hangus, Kampung Pisang dan Pekan Kupang.Tuan Ibrahim berkata di kawasan hulu bencana banjir, terdapat aktiviti guna tanah yang menyebabkan berlaku aliran debris atau kepala air apabila hujan lebat. -BERNAMA


Tabung Musa'adah Jakim salur lebih RM1.58 juta untuk banjir Baling

BALING, 6 Julai- Jabatan Kemajuan Islam Malaysia (Jakim) telah menyalurkan peruntukan lebih RM1.58 juta kepada mangsa banjir di sini yang terjejas ekoran bencana yang berlaku pada petang Isnin lepas.Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata peruntukan dari Tabung Musa'adah yang dikendalikan Jakim itu antaranya merangkumi bantuan 'one off' RM1,000 kepada setiap isi rumah."Setiap ketua isi rumah akan mendapat RM1,000 dan kami menasihati kepada semua ketua isi rumah yang terjejas akibat banjir walaupun mereka tak berpindah ke pusat pemindahan mereka perlu membuat laporan polis sebagai bukti untuk mereka layak memperoleh bantuan daripada Tabung Musa'adah."Kami juga telah menyampaikan sumbangan segera RM70,000 kepada Sekolah Menengah Agama Yayasan Al-Khairiah, di sini yang berada di pinggir sungai,” katanya kepada pemberita selepas meninjau pusat pemindahan sementara Sekolah Menengah Kebangsaan Jerai di sini hari ini.Katanya selain itu peruntukan terbabit turut merangkumi baik pulih dan membeli kelengkapan serta perabot untuk tiga rumah mangsa banjir.Menurut beliau, kesemua bantuan itu merupakan bantuan segera yang disalurkan untuk membantu mangsa banjir dan akan meneliti semula jika ada keperluan untuk menyalurkan bantuan lain. "Kami tahu bahawa bantuan yang berbentuk kecemasan ini kebiasaannya diuruskan oleh pihak Agensi Pengurusan Bencana Negara (NADMA) dan juga beberapa kementerian terbabit yang berkaitan kerosakan, pembinaan rumah dan sebagainya.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary bertanya khabar mangsa banjir selepas majlis penyampaian sumbangan sebanyak RM1.58 juta melalui peruntukan (Jakim) di Sekolah Menengah Kebangsaan Jerai, Kupang, hari ini / FOTO BERNAMA

"(Bantuan) ini sebagai komplemen daripada Tabung Musa'adah daripada pihak agensi agama, sebagaimana biasa kami meletakkan tema bila ada musibah Tabung Musa'adah kena sampaikan," katanya.Dalam pada itu, Ahmad Marzuk turut menasihatkan penduduk di daerah ini yang mendiami kawasan berhampiran sungai untuk sentiasa berwaspada dan bersedia untuk mengelak risiko jika bencana itu berlaku lagi. -BERNAMA


Perak umum peruntukan bernilai RM1.1 juta bantu golongan peniaga kecil

IPOH, 6 Julai- Kerajaan Perak serius untuk membantu golongan peniaga kecil terutamanya daripada golongan asnaf, penerima bantuan bulanan, golongan OKU dan B40 untuk meningkatkan pendapatan isi rumah mereka.  Exco Pembangunan Wanita, Keluarga, Kebajikan Masyarakat dan NGO Perak, Datuk Dr Wan Norashikin Wan Noordin berkata bagi tujuan itu, kerajaan negeri melalui pejabat Menteri Besar bersetuju untuk meluluskan tiga program iaitu Program Biznita, Bizman dan Mentor Mentee Yong dengan melibatkan peruntukan berjumlah RM1.1 juta.  Jelas beliau, program berkenaan akan memberi manfaat kepada 700 orang penerima di negeri tersebut. "Untuk membantu golongan peniaga kecil yang telah berkecimpung dalam perniagaan dan juga mereka yang baru nak memulakan perniagaan bagi membantu menjana ekonomi keluarga mereka."Kita pun tahu sebelum ini, kita terjejas sebab PKP dan COVID-19 dan sekarang adalah kenaikan harga barang dan kos yang meningkat dan sebagainya dan sudah tiba masanya ramai golongan wanita yang menceburi bidang perniagaan ni untuk membantu keluarga mereka," kata Dr Wan Norashikin kepada pemberita RTM pada majlis penyerahan program Pemerkasaan Ekonomi (PRE Perak Sejahtera 2022) bagi Biznita, Bizman dan Mentor Mentee Yong, di sini.

(Exco Pembangunan Wanita, Keluarga, Kebajikan Masyarakat dan NGO Perak, Datuk Dr Wan Norashikin Wan Noordin berkata demikian dalam satu sidang media)

Tambah beliau, Program Pengupayaan Ekonomi Wanita (BizNita) adalah bantuan yang bertujuan membantu peniaga dan usahawan kecil wanita di negeri berkenaan mendapatkan peralatan perniagaan untuk meningkatkan perniagaan dan ekonomi.  Katanya lagi, sebanyak 1,300 permohonan diterima pihaknya untuk ketiga-tiga program berkenaan setakat ini.


Orang ramai digesa rebut peluang pemilikan rumah menerusi Karnival Jom Beli Rumah - REHDA

KELANA JAYA, 6 Julai- Persatuan Pemaju Hartanah dan Perumahan Malaysia (REHDA), Kementerian Perumahan dan Kerajaan Tempatan (KPKT) dan Media Prima Omnia Berhad bekerjasama menganjurkan Karnival Jom Beli Rumah bagi menggalakkan pemilikan rumah kepada orang ramai. Menurut Pemangku Presiden REHDA, Datuk Nk Tong, ia merupakan inisiatif kerajaan bagi menggalakkan pemilikan rumah di kalangan rakyat khususnya bagi golongan B40 dan M40 yang akan berlangsung dari 15-17 Julai 2022 di Mid Valley Pusat Pameran, Kuala Lumpur."Apabila inflasi meningkat, akan ada ketidaktentuan. Walau bagaimanapun, jika kita lihat dari sudut jangka panjang, hartanah memberikan nilai yang baik dalam memerangi inflasi. Jadi, saya rasa orang ramai boleh menilai meskipun ketika dalam tekanan inflasi namun industri hartanah akan manfaat jangka panjang," kata Datuk Nk Tong kepada pemberita RTM.Sebanyak 17 pemaju hartanah terkemuka, enam institusi kewangan dan beberapa agensi kerajaan akan turut serta dalam karnival yang diadakan selama tiga hari ini. Majlis perasmiannya dijadualkan disempurnakan Perdana Menteri, Datuk Seri Ismail Sabri Yaakob dan Menteri KPKT, Datuk Seri Reezal Merican Naina Merican pada 15 Julai.

(Pemangku Presiden REHDA, Datuk Nk Tong berkata demikian dalam sidang media di ibu negara)


'Tiada tangkapan atau rampasan wang tunai' - KP Selangor

Petaling Jaya, 6 Julai - Tiada sebarang tangkapan terhadap dua pegawai polis atau rampasan sejumlah wang tunai dalam serbuan di sebuah pusat hiburan, kata Ketua Polis Selangor Datuk Arjunaidi Mohamed.Menurutnya, Jabatan Integriti dan Pematuhan Standard (JIPS) Bukit Aman telah melakukan satu serbuan di pusat hiburan di sini pukul 12.15 tengah malam tadi."Ketika serbuan, dua pegawai polis berpangkat Asisten Superintendan dan Inspektor yang bertugas di Ibu Pejabat Polis Daerah (IPD) Petaling Jaya dan Bukit Aman turut berada di dalam premis itu bersama dengan pengunjung lain."Namun, kami mengesahkan tiada sebarang tangkapan atau rampasan dalam bentuk wang tunai yang dibuat terhadap kedua-dua pegawai berkenaan seperti didakwa sesetengah pihak," katanya dalam kenyataan, hari ini.Bagaimanapun, Arjunaidi berkata, kes itu akan dirujuk kepada JIPS bagi kesalahan dari sudut tatatertib."Ingin ditegaskan pihak polis tidak akan sama sekali berkompromi dengan mana-mana pegawai dan anggota yang melanggar peraturan atau mencemarkan imej pasukan Polis Diraja Malaysia (PDRM)," katanya.

(Ketua Polis Selangor Datuk Arjunaidi Mohamed/FOTO FB PDRM)

Katanya, tindakan tegas akan diambil selaras dengan peraturan yang ditetapkan.Terdahulu, tular di media sosial yang mendakwa bahawa dua anggota tersebut ditangkap dan menemui sejumlah wang tunai berjumlah RM46,750 dalam beg galas milik salah seorang anggota ketika serbuan di sebuah pusat hiburan di sini malam tadi.


Malaysia perkukuh kerjasama pelancongan serantau

KUALA LUMPUR, 6 Julai- Malaysia akan terus memperkukuh kerjasama bilateral dengan negara-negara anggota ASEAN dalam mempromosikan sektor pelancongan rantau ini pascapandemik COVID-19.Menurut Menteri Pelancongan, Seni dan Budaya, Datuk Seri Nancy Shukri, negara-negara ASEAN sentiasa menjadi penyumbang tertinggi kepada kemasukan pelancong antarabangsa ke negara ini.Pada 2019, jumlah kemasukan pelancong dari negara ASEAN adalah lebih 17.8 juta pelancong iaitu 68.5% daripada jumlah keseluruhan pelancong antarabangsa.Walaupun sempadan negara ditutup pada 2020 dan 2021, peratusan tersebut tidak banyak berubah iaitu pada kadar 68%.

"Sebab itu kami mempunyai pegawai Tourism Malaysia yang amat berdedikasi yang berpangkalan di Singapura, Bangkok, Brunei, Jakarta, Medan, Manila, Bandar Ho Chi Minh, Vientiane dan Phnom Penh yang sudah berusaha keras untuk mempromosikan Malaysia di negara-negara tersebut sejak sebelum pengumuman pembukaan sempadan antarabangsa."Dalam masa sama, ramai rakyat Malaysia yang melancong intra-ASEAN, disebabkan faktor jarak yang dekat dan lebih dikenali serta selamat" kata beliau dalam ucapannya dalam sesi minum petang bersama duta-duta dan Pesuruhjaya Tinggi dari negara-negara ASEAN di ibu negara.Program julung kali diadakan itu menghimpunkan 9 Duta dan Pesuruhjaya Tinggi dari negara-negara ASEAN bagi membincangkan perkembangan sektor pelancongan rantau Asia Tenggara.Tambahnya, dalam konteks Malaysia, pihak kementerian sedang bekerjasama rapat dengan industri pelancongan tempatan untuk melaksanakan Pelan Pemulihan Pelancongan (TRP) yang sudah berjaya menarik lebih 1 juta pelancong luar.Kerajaan juga sudah meningkatkan sasaran jumlah pelancong antarabangsa kepada 4.5 juta tahun ini berdasarkan pencapaian yang diraih.


PM tiba di Ankara untuk memulakan bahagian kedua lawatan rasmi di Turkiye

ANKARA, 6 Julai - Selepas Istanbul, Perdana Menteri Datuk Seri Ismail Sabri Yaakob tiba di Ankara, bagi meneruskan lawatan rasmi empat hari ke Turkiye.  Ketibaan beliau pada 11.10 pagi waktu tempatan di lapangan terbang antarabangsa Ankara Esenboğa disambut oleh Menteri Pertahanan Turkiye Hulusi Akar.

(Perdana Menteri Datuk Seri Ismail Sabri tiba di Ankara)

Turut hadir, Timbalan Gabenor Ankara Berkay Govcinar dan Timbalan Datuk Bandar Ankara Murat Soylu.  Sejurus tiba, Perdana Menteri memeriksa kawalan kehormat Angkatan Tentera Turkiye.  Di Ankara, Datuk Seri Ismail Sabri antara lain akan melawat kilang dua pemain utama industri pertahanan dan aeroangkasa Turkiye - Makina Kimya Endustrisi Kurumu (MKE) dan Turkish Aerospace Industry (TAI).  Esok, Perdana Menteri akan bertemu Presiden Recep Tayyip Erdogan dan mengadakan pertemuan empat mata bersama pemimpin republik itu.


KPDNHEP perhebat penguatkuasaan, bendung seludup minyak masak ke negara jiran

KLANG, 6 Julai- Kementerian Perdagangan Dalam Negeri dan Hal Ehwal Pengguna (KPDNHEP) terus meningkatkan penguatkuasaan penyeludupan minyak masak di sempadan negara terutama ke negara jiran.Terdapat dakwaan mengenai isu lambakan minyak masak berpaket yang mudah didapati serta dijual di sempadan sekali gus mengelak penyalahgunaan minyak masak bersubsidi di selatan Thailand termasuk Sabah dan Sarawak.Menterinya, Datuk Sri Alexander Nanta Linggi berkata, Kementerian mengambil maklum ketirisan serta penyelewengan isu berkenaan dan akan menjalankan siasatan lanjut sebelum mengambil tindakan di bawah Akta Kawalan Bekalan 1961.Kedah, Kelantan, Sabah dan Sarawak menjadi negeri tumpuan penyeludupan minyak masak ke negara jiran.“Setakat ini rampasan di keempat-empat negeri tersebut bernilai RM1.5 juta dalam tempoh Januari hingga semalam melibatkan 61 kes,” katanya pada sidang media selepas melancarkan logo 'Carsome Certified' serta melawat ke 'Carsome Certified Lab' di sini hari ini.“KPDNHEP sedang merangka beberapa langkah yang buat masa ini saya masih belum dapat kongsi secara terperinci tetapi untuk makluman, jawatankuasa telah lama dibentuk dan kami kerap bermesyuarat. Oleh itu kami ada langkah-langkah untuk mengesan kegiatan tersebut,” katanya.Menurutnya berbanding harga minyak paket di Malaysia yang dijual RM2.50 sekilogram (kg), bahan tersebut dijual dengan harga jauh lebih tinggi di negara-negara serantau iaitu di Thailand (RM12.60 per kg); Indonesia (RM14.27 per kg); Filipina (RM11.23 per kg) dan Singapura  (RM12.33 per kg). “Kami akui penyeludupan ini bukan perkara baru, namun dulu kegiatan itu tidak ketara sangat sebab beza harga minyak masak bersubsidi dan harga tidak bersubsidi adalah kecil kerana harga pasaran minyak sawit mentah (MSM) yang rendah.

Menteri Perdagangan Dalam Negeri dan Hal Ehwal Pengguna (KPDNHEP), Datuk Sri Alexander Nanta Linggi

“Namun harga MSM telah naik di antara RM4,000 ke RM5,000 setan dan kejadian penyeludupan kini semakin berleluasa,” katanya. Selain itu, Nanta berkata kerjasama penguatkuasaan terutamanya di kawasan sempadan daratan dan lautan seperti polis, tentera dan pihak kastam diperlukan bagi mematahkan cubaan penyeludupan bahan bersubsidi itu.Mengenai bekalan minyak masak paket yang didakwa tidak mencukupi di pasaran, beliau berkata buat masa ini sebanyak 60,000 metrik tan diperuntukkan untuk kegunaan yang bersubsidi dan data menunjukkan penduduk Malaysia hanya memerlukan 55,000 metrik tan sahaja. “Cuma yang kita hadapi sekarang adalah masalah dari segi pengedaran, selain ketirisan dan penyeludupan serta penyelewengan minyak masak ke luar negara, malah minyak masak bersubsidi yang sepatutnya untuk kegunaan isi rumah, dikesan turut diguna oleh para peniaga di restoran,” katanya. Beliau berkata pihaknya akan terus memantau dan mengenakan tindakan undang-undang kepada mereka yang terlibat menyalahgunakan minyak masak bersubsidi.


Hospital Pakar KPJ Perlis anjur kempen derma darah bantu masyarakat

KANGAR, 6 Julai - Bagi meningkatkan stok bekalan darah khususnya bagi menghadapi kes kecemasan di hospital dan pusat-pusat rawatan, Hospital Pakar KPJ Perlis menganjurkan Kempen Derma Darah sebagai komitmen sokongan terhadap masyarakat.Program dengan kerjasama Unit Transfusi Darah, Hospital Tuanku Fauziah dan Majlis Kanser Nasional berlangsung selama 5 jam yang berakhir 3 petang tadi berjaya mengumpul sebanyak 32 pek darah.

(Kempen Derma Darah anjuran Hospital Pakar KPJ Perlis)

Menurut Pengurus Besar Hospital Pakar KPJ Perlis, Rosli Hamid, program secara berkala berkenaan sebahagian tanggungjawab sosial korporat bagi membantu masyarakat.Kempen sebegini memberi peluang kepada mana-mana penderma yang layak untuk tampil menderma serta menjadikannya sebagai salah satu sumbangan kepada yang memerlukan bekalan darah."Kita nampak sambutan memang menggalakkan dari semasa ke semasa. Selalunya kempen ini pun kita adakan sebelum ini, tetapi disebabkan COVID-19, kita hentikan buat seketika dan alhamdulillah kita dapat sambung semula kempen derma darah dan kita dapati dari semasa ke semasa sambutan memang menggalakkan dan saya menyerulah seluruh warga negeri Perlis terutamanya untuk tampil menderma darah," katanya kepada media pada Kempen Derma Darah anjuran Hospital Pakar KPJ Perlis dengan kerjasama Unit Transfusi Darah Hospital Tuanku Fauziah dan Majlis Kanser Nasional.Masyarakat turut disaran untuk terus menderma secara berkala walaupun bukan ketika kempen dilaksanakan dengan terus mengunjungi Unit Transfusi Darah, Hospital Tuanku Fauziah.


UMK meterai MoU dengan KTU dan UNIKA bagi pelaksanaan program 'dual degree'

ISTANBUL, 6 Julai- Universiti Malaysia Kelantan (UMK) menandatangani Memorandum Persefahaman (MoU) dengan Karadeniz Technical University (KTU) dan Karabuk University (UNIKA) untuk pelaksanaan program ijazah berkembar (dual degree) bagi prasiswazah dan pascasiswazah.  UMK diwakili oleh Naib Canselornya, Profesor Dr. Razli Che Razak manakala KTU dan UNIKA diwakili oleh rektor mereka.Pemeteraian MoU turut dihadiri Pengerusi Lembaga Pengarah Universiti, Senator Tan Sri Mohamad Fatmi Bin Haji Che Salleh. KTU adalah sebuah universiti yang memfokuskan kepada teknikal, sains dan teknologi yang ditubuhkan pada tahun 1955 dan antara universiti pertama di Turkiye yang ditubuhkan di luar Istanbul dan Ankara.  Kerjasama UMK dan UNIKA pula akan bertumpu kepada aktiviti akademik dan penyelidikan termasuk perkongsian fasiliti dan maklumat hasil daripada penyelidikan antara kedua-dua universiti.  "Kita telah hantar pensyarah ke Karadeniz dan juga seorang pensyarah ke Universiti Karabuk. Kedua-dua universiti di Turkiye ini merupakan universiti awam yang kita pilih lebih besar daripada UMK yang mana enrolmen kita baru setakat 14,000 orang. Jadi dengan kekuatan yang mereka ada, kita akan melakukan juga seperti kerjasama penyelidikan dimana pihak universiti di Turkiye ini akan menyediakan geran dan disambut oleh pihak UMK," kata Profesor Dr. Razli kepada pemberita RTM selepas majlis MoU berkenaan.

(Naib Canselor UMK, Profesor Dr. Razli Che Razak (kiri) menjelaskan perkara tersebut kepada pemberita RTM selepas majlis menandatangani MoU berkenaan)

Sebelum ini, UMK telahpun mengadakan kerjasama dengan 60 universiti lain di seluruh dunia.


PM bertemu sembilan GLC dan firma swasta Turkiye

ISTANBUL, 6 Julai - Perdana Menteri Datuk Seri Ismail Sabri Yaakob bertemu wakil daripada sembilan syarikat berkaitan kerajaan (GLC) dan firma swasta Turkiye, di Istanbul.  Dua memorandum persefahaman (MOU) turut dimeterai.  Pertemuan membabitkan Majlis Penyelidikan Saintifik dan Teknologi Turki (TUBITAK), Dana Kekayaan Turki (TWF), EMS MOBIL, GAMA Enerji A.S (GEAS) dan OYAK yang merupakan dana pencen pekerjaan pertama dan terbesar Turkiye.

(Dua memorandum persefahaman (MOU) turut dimeterai)

Beberapa syarikat Malaysia turut menghadiri sesi tersebut, termasuk Khazanah Nasional Bhd, Malaysian Industry-Government Group for High Technology (MIGHT), Boustead Holdings Bhd, Tenaga Nasional Bhd dan SilTerra Malaysia Sdn Bhd.  Salah satu fokus utama perbincangan adalah mengenai bekalan makanan yang melibatkan Boustead Holdings dan OYAK.  Selain mengukuhkan hubungan dua hala dengan Turkiye, Perdana Menteri berkata, beliau akan mengambil peluang untuk menarik lebih banyak pelaburan dari negara itu, serta mendapatkan sumber bahan makanan seperti tepung gandum.  Datuk Seri Ismail Sabri berada di republik berkenaan atas jemputan Presiden Recep Tayyip Erdogan.


RAJD akan segera laksana pembinaan Jambatan Bailey

KUALA LUMPUR, 6 Julai- Pembinaan Jambatan Bailey akan dilaksana segera Angkatan Tentera Malaysia (ATM) bagi menggantikan jambatan roboh yang menghubungkan Kampung Iboi dan Kampung Masjid Iboi yang roboh dalam tragedi banjir di Baling Isnin lepas.Menteri Pertahanan, Datuk Seri Hishammuddin Tun Hussein dalam kenyataan menerusi media sosialnya memaklumkan, pembinaan segera jambatan itu dibuat susulan permohonan Menteri Pembangunan Luar Bandar, Datuk Seri Mahdzir Khalid.Beliau telah mengarahkan Rejimen Askar Jurutera DiRaja, (RAJD) untuk membina jambatan berkenaan.

Katanya lagi, RAJD telah mula membuat tinjauan di lokasi pagi tadi bagi membolehkan kerja-kerja pembinaan dilaksana secepat mungkin.


TH nasihat umat islam, hati-hati dengan pakej haji tidak berlesen

KUALA LUMPUR, 6 Julai - Lembaga Tabung Haji (TH) menasihati umat Islam negara ini, supaya berhati-hati dengan pakej haji yang ditawarkan segelintir agensi pelancongan yang tidak dilesenkan oleh TH.  TH menerusi satu kenyataan memaklumkan, permohonan visa haji selain kuota rasmi Malaysia adalah hak mutlak Kerajaan Arab Saudi.

Jelas kenyataan tersebut, bakal-bakal haji yang mendapat Visa Furada dinasihati untuk menggunakan perkhidmatan pakej haji yang disediakan oleh Pengelola Jemaah Haji (PJH) yang dilesenkan TH sahaja.  Bagi musim Haji 2022, TH telah melantik 22 syarikat pelancongan tempatan untuk mengurus pemergian haji ke tanah suci.  Mana-mana individu atau agensi pelancongan yang menawarkan perkhidmatan pakej haji tanpa kelulusan TH adalah satu kesalahan dan boleh dikenakan tindakan undang-undang di bawah Akta Tabung Haji 1995 (Akta 535).


12 graduan cemerlang 2021/2022 terpilih jalani latihan khas ‘Pahang Talent’

KUANTAN, 6 Julai- Seramai 12 daripada 400 graduan anak Pahang 2021/2022 yang memperoleh keputusan cemerlang dan melepasi saringan, telah dipilih menjalani latihan khas ‘Pahang Talent’ bawah bimbingan barisan Exco Kerajaan Negeri dan Menteri Besar Pahang.  Program kerjasama Kerajaan Negeri melalui Yayasan Pahang itu, akan menjadi platform bagi peserta menimba ilmu dan pengalaman, serta mendapat pendedahan secara langsung dalam bidang pekerjaan.

Menteri Besar, Datuk Seri Wan Rosdy Wan Ismail berkata, mereka yang terpilih akan menjalani latihan berdasarkan portfolio exco masing-masing selama 12 bulan.

“Ini adalah program pertama yang kerajaan negeri laksanakan. 2021-2022 terdapat lebih kurang 400 graduan dari Universiti Kebangsaan Malaysia , daripada Permata Pintar, Jabatan Perkhidmatan Awam, MARA yang telah dipilih melalui program ini dan seperti yang saya katakan tadi, mereka ini dipilih melalui beberapa fasa," kata Wan Rosdy dalam sidang media majlis penyerahan surat lantikan ‘Pahang Talent’ di sini.

(Datuk Seri Wan Rosdy Wan Ismail dalam sidang media majlis penyerahan surat lantikan ‘Pahang Talent’ di Kuantan, Pahang)

Katanya, mereka yang terpilih telah berjaya melepasi 3 peringkat saringan iaitu Ujian Profil Psikologi dan DNA Yayasan Pahang; Program Penilaian Simulasi; serta temu duga.  Sepanjang menjalani program latihan ini, setiap peserta akan menerima insentif bulanan sebanyak RM2,500. Dalam pada itu, jelas beliau, peserta yang tamat latihan berpeluang diserap bekerja dengan agensi-agensi kerajaan negeri dan syarikat berkaitan Kerajaan Negeri Pahang, berdasarkan prestasi sepanjang mengikuti program berkenaan.


UniMAP hantar misi bantuan ke Baling

PERLIS, 6 Julai - Susulan kejadian banjir lumpur dan kepala air yang melanda Kampung Iboi, Kupang di Baling dua hari lalu, Universiti Malaysia Perlis (UniMAP) mengerahkan 15 sukarelawan ke kampung tersebut.  Ini bagi misi awal bantuan banjir di samping mengenal pasti kawasan dan Pusat Pemindahan Sementara (PPS) yang terlibat. Misi yang menggunakan dua kenderaan Toyota Hilux dan satu van itu membawa bantuan makanan asas bernilai RM1500 untuk disalurkan ke PPS dan kepada dua pelajar UniMAP yang turut terjejas ekoran banjir tersebut.

(Timbalan Naib Canselor Hal Ehwal Pelajar dan Alumni, Profesor Dr. Mohd Fo'ad Sakdan meletakkan barang sumbangan di dalam kenderaan)

Timbalan Naib Canselor Hal Ehwal Pelajar dan Alumni, Profesor Dr. Mohd Fo'ad Sakdan berkata, fokus utama misi awal ini bagi memberikan sumbangan kepada mangsa banjir yang berada di PPS dan kawasan sekitar yang boleh diakses.  Manakala misi kedua dijangka pada 7 dan 8 Julai dengan penglibatan 100 sukarelawan menggunakan dua buah bas dan penumpuan bantuan adalah tugas-tugas pembersihan di kawasan kediaman penduduk setempat dan sekitarnya.  Beliau yang mengetuai misi ke Baling menyatakannya pada Majlis Pelepasan Ops Kasih Banjir Baling, disempurnakan Naib Canselor, Profesor Dr. Zaliman Sauli dan dihadiri pengurusan tertinggi universiti.  UniMAP prihatin kejadian yang menimpa penduduk di Baling dan komited untuk membantu meringankan bebanan yang ditanggung penduduk dan berharap misi bantuan yang dilaksanakan oleh UniMAP dan rakan-rakan universiti serta NGO akan mempercepatkan proses agar penduduk dapat kembali kepada kehidupan seperti biasa.


Suspek tikam ibu direman tujuh hari

AYER KEROH, 5 Julai - Seorang penganggur direman tujuh hari bermula hari ini sehingga Selasa depan selepas didakwa menikam ibu kandungnya dalam satu kejadian di Kampung Paya Luboh, Tanjung Kling petang semalam.  Tempoh reman sehingga 12 Julai terhadap suspek berusia 38 tahun itu dikeluarkan Majistret Mazana Sinin.

(Seorang penganggur direman tujuh selepas didakwa menikam ibu kandungnya)

Perintah reman terhadap lelaki itu dikeluarkan bagi membolehkan kes tersebut disiasat bawah Seksyen 302 Kanun Keseksaan kerana membunuh.  Sebelum ini media melaporkan, suspek mendengar suatu bisikan sehinggan dia tergamak menikam ibu kandungnya sendiri.  Ketua Polis Melaka, Datuk Zainol Samah berkata, mangsa yang baharu kematian suami kira-kira sebulan lalu disahkan meninggal dunia di tempat kejadian selepas cedera parah di leher dipercayai ditikam sebanyak dua kali oleh anak lelakinya berusia 38 tahun dengan menggunakan sebilah pisau pemotong sayur.


Kelantan sumbang RM50,000 untuk bantuan banjir di Kedah

KOTA BHARU, 6 Julai - Kerajaan Negeri Kelantan menyumbang RM50,000 menerusi inisiatif Solidariti Bencana Banjir Kedah.  Dalam satu hantaran di Facebook, Menteri Besar Kelantan Dato’ Ahmad Yakob turut merakamkan ucapan takziah kepada mangsa bencana banjir di Kedah yang menyebabkan kehilangan jiwa dan kemusnahan harta benda.

(Menteri Besar Kelantan Dato’ Ahmad Yakob/Foto FB)

Sebagai tanda solidariti dan kebersamaan, Kerajaan Negeri Kelantan bersetuju menyampaikan sumbangan RM50,000 kepada Kerajaan Negeri Kedah melalui sumbangan Tabung Serambi Mekah.  Beliau berharap, semoga usaha-usaha pasukan keselamatan dan sukarelawan dipermudahkan bagi melancarkan operasi pemulihan pasca bencana.


Banjir di Baling Kedah: Semua agensi di bawah KDN digerakkan - Hamzah

KUALA LUMPUR, 6 Julai - Kementerian Dalam Negeri (KDN) menggerakkan semua agensi di bawahnya menerusi Op Bantu Baling bagi mengkoordinasi bantuan dan operasi menyelamat mangsa tragedi banjir di Baling, Kedah.Menterinya Datuk Seri Hamzah Zainudin berkata, operasi diketuai Ketua Polis Kedah CP Wan Hassan Wan Ahmad melibatkan pelbagai agensi di bawah KDN.

(Menteri Dalam Negeri, Datuk Seri Hamzah Zainudin)

Antaranya Jabatan Sukarelawan Malaysia (RELA), Jabatan Imigresen Malaysia, Jabatan Pendaftaran Negara, Agensi Anti Dadah Kebangsaan serta Jabatan Penjara Malaysia.Datuk Seri Hamzah dalam satu kenyataan berkata, seramai 164 pegawai serta anggota PDRM telah diatur gerak, manakala sebanyak 44 aset kenderaan serta peralatan kecemasan PDRM dihantar ke lokasi bencana termasuk empat bot, lapan lori dan tiga kenderaan pacuan empat roda.Seramai 46 anggota RELA turut dikerah bagi membantu mangsa banjir selain bertugas di pusat pemindahan sementara (PPS).Untuk sebarang maklumat berkaitan, orang ramai boleh menghubungi  Pusat Kawalan Malaysia (MCC) PDRM di talian 03-2266 3333 / 03-2266 3444 / 03-2266 3451 atau talian MERS 999.


630 hektar sawah kering dan 300 pesawah dilema

PASIR MAS, 6 Julai - Lebih 300 pesawah di Kampung Tok Uban, Pasir Mas, Kelantan buntu memikirkan nasib mereka yang kerugian ratusan ribu ringgit apabila kawasan sawah mereka tidak mempunyai sistem aliran air yang lengkap. Situasi berkenaan turut menyebabkan tanah sawah seluas 630 hektar di sembilan unit  Pertubuhan Peladang Kawasan (PPK) menjadi kering dan merekah selain pertumbuhan padi turut terbantut, sekali gus merosakkan kualiti tanaman yang dihasilkan di sawah berkenaan. Antara tanah sawah yang terlibat membabitkan PPK Tok Uban, Tok Dap Kecil, Tok Dap Besar, Kampung Gelam, Bechah Kidal, Kampung Nibong, Gong Dayat, Binjai dan Kampung Kelar.

(630 hektar sawah kering di Kampung Tok Uban, Pasir Mas, Kelantan)

Pihaknya mendakwa sudah beberapa kali mengadu berkaitan masalah terbabit kepada pihak berwajib tetapi masih belum diambil sebarang tindakan. Mereka hanya boleh menuai sekali setahun berbanding di tempat lain sebanyak dua atau tiga kali setahun. Menurut salah seorang pesawah, Nazri Mohd Ali, 50 tahun, sepatutnya masalah pengaliran air ke sawah di situ tidak berlaku kerana jarak punca air iaitu di Danau Tok Uban, sangat dekat dengan kawasan berkenaan. Katanya, mereka berharap pihak berwajib turun padang sendiri untuk mengkaji cara penyelesiaan serta melaksanakan pembinaaan aliran air ke sawah agar masalah yang dihadapi pesawah selama lebih 50 tahun ini dapat diselesaikan dengan segera. Kebanyakan penduduk di kampung berkenaan mengharapkan hasil tanaman padi sebagai punca pendapatan utama. "Harap pihak berwajib berharap kepada pihak berwajib untuk nak mengadakan maknanya sistem air di kawasan sawah ini kawasan sawah sekarang setahun sekali sebab tiada sistem air menjadi kepada pesawah-pesawah padi kalau macam itu setahun sekali dia jadi hasilnya tidak memuaskanlah," kata Nazri di sini Sementara itu, pesawah generasi ketiga, Radin Mohamad Hafiz, 25, mengakui dia adalah antara anak muda yang berhasrat untuk terus memajukan sawah padi di kawasan berkenaan.Sebagai menyahut seruan kerajaan untuk anak muda bertani, dia berharap tindakan membina saliran air dilakukan secepat mungkin agar tidak timbul kekangan pada masa hadapan. "Saya orang muda sudah mengusahakan sawah padi, berharap biar lah berpanjangan sampai bila-bila, jadi minta pada pihak brerwajib unutk membuat saluran air kepada semua petani tempat kita ni," kata Raden Mohd Hafiz Yusman."Mintak pihak berwajib untuk tolonglah kami pesawah di sini. Sebab kami orang kampung sini bergantung hidup kepada turun temurun dengan bersawah, daripada generasi orang tua tua dulu lagi," kata Mat Nasir Yaakob di sini.Dalam perkembangan sama, kumpulan pesawah di situ turut meminta pihak berwajib membantu mereka membina jalan batu yang lebih baik untuk masuk ke kawasan sawah memandangkan keadaan laluan sekarang yang berlopak dan berlecak terutama ketika hujan.


Agong, Permaisuri zahir takziah kepada keluarga S. Subramaniam

KUALA LUMPUR, 6 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga bekas Timbalan Presiden MIC, Tan Sri S. Subramaniam yang meninggal dunia malam tadi.Baginda berdua juga menzahirkan rasa sedih dan berharap seluruh keluarga mendiang sabar dan tabah dengan pemergian mendiang.Istana Negara dalam hantaran di Facebook memaklumkan, Seri Paduka berdua amat menghargai khidmat bakti, jasa dan pengorbanan mendiang kepada masyarakat dan negara."Pemergian mendiang disifatkan sebagai satu kehilangan besar kepada MIC dan negara,"Subramaniam meninggal dunia pada usia 78 tahun, di rumahnya di Petaling Jaya, Selangor malam tadi.

Berita berkaitanPM ucap takziah atas pemergian S.SubramaniamBekas Timbalan Presiden MIC, S. Subramaniam meninggal dunia

Mendiang banyak berjasa kepada negara semasa berkhidmat sebagai Timbalan Menteri di tiga kementerian iaitu Kementerian Pertanian, Kementerian Perdagangan Dalam Negeri dan Hal Ehwal Pengguna serta Kementerian Perumahan dan Kerajaan Tempatan.

Ahli Majlis Tertinggi MIC L. Sivasubramaniam, ketika mengesahkan berita duka tersebut, berkata mendiang yang diserang strok pada 2011 dan terlantar sejak itu meninggal dunia dalam tidur pada kira-kira 8 malam.

(Tan Sri S. Subramaniam meninggal dunia pada usia 78 tahun, di rumahnya di Petaling Jaya, Selangor/BERNAMA)


KPLB segerakan kerja pembaikan rumah mangsa banjir di Baling

BALING, 5 Julai - Kementerian Pembangunan Luar Bandar (KPLB) akan membuat penilaian segera bagi menyalurkan bantuan pembaikan rumah mangsa banjir di daerah Baling, Kedah.Menurut Menterinya, Datuk Seri Mahdzir Khalid, KPLB mempunyai peruntukan khas bagi bantuan yang berkaitan malapetaka dan bencana.

(Menteri Pembangunan Luar Bandar, Datuk Seri Mahdzir Khalid membuat tinjauan di kawasan bencana banjir di sini)

"Kita ada peruntukan segera, di bawah kementerian pun ada peruntukan segera yang boleh digunakan, jadi saya dah bercakap dengan KSU, bahawa kita akan gunakan peruntukan sebab ini termasuk dalam kategori malapetaka dan bencana.Kalau baiki rumah, kita nak tengok segera, GiatMara akan turun esok, kita tengok setiap rumah, pengarah KPLB pun ada di sini dan kita tengok satu rumah berapa yang patut kita baiki dan kalau yang boleh baiki itu kita baiki terus sebab ini bencana," katanya kepada media selepas melakukan tinjauan di kawasan bencana banjir di Kampung Sungai Iboi, di sini petang semalam.Turut serta, Ahli Parlimen Baling, Datuk Seri Abdul Azeez Abdul Rahim dan Ketua Pengarah Unit Penyelarasan Pelaksanaan, Jabatan Perdana Menteri (ICU JPM), Datuk Ruji Ubi.Jelas Mahdzir, pihaknya akan melaksanakan proses kelulusan khas bagi menyediakan peruntukan bantuan pembaikan rumah, bina baharu dan juga pembinaan semula infrastruktur yang rosak seperti jambatan kecil.Semua bentuk bantuan dan pengendalian mangsa bencana katanya, akan diselaraskan oleh ICU JPM. Antara keutamaan yang perlu disegerakan adalah berkaitan infrastruktur awam seperti jambatan."Antara benda yang perlu disegerakan adalah membuat sambungan jambatan di Sungai Iboi untuk membolehkan orang menyeberang, sebab sekolah ada seberang sini, masjid di seberang sana, jadi harus di percepatkan. Jambatan sementara dahulu, sebab jambatan yang solid itu ia memakan masa, tapi kalau yang itu lambat sebab dia nak kira sebut harga, nak kira konsultansi lagi, jadi kita buat yang segera dahulu."Tambah beliau, KPLB juga akan menggerakkan pasukan sukarelawan bencana daripada GIATMARA untuk membantu dari segi pendawaian elektrik rumah mangsa bencana."Jadi ada kaedah-kaedah yang insha-Allah esok akan diputuskan oleh ICU dan lain-lain ada rumah yang hilang setakat ini yang telah dimaklumkan, ada 7 buah dan ada rumah yang patut dibaiki, yang itu pun kami dah ada, dia orang dah buat senarai", kata Mahdzir.Beliau turut memaklumkan, tiga buah rumah mangsa banjir yang terlibat adalah milik kakitangan agensi di bawah KPLB iaitu Jabatan Kemajuan Masyarakat (KEMAS). Manakala tiada premis tabika atau tadika KEMAS terlibat dalam bencana itu.


Permintaan lembu 'gemuk' untuk ibadah korban di luar bandar berkurangan

KELANTAN, 6 Julai- Permintaan lembu ‘gemuk’ untuk ibadah korban di kawasan luar bandar di Kelantan tahun ini berkurangan kerana harga haiwan itu yang tinggi.  Penternak lembu di Kampung Lepan Jaya, Gua Musang, Kelantan, Mohd. Saiful Basri Mat Yaakob, 46 tahun berkata, lembu bersaiz gemuk boleh mencecah harga RM12,000 sehingga RM20,000 seekor. Mohd Saiful Basri berkata, harga lembu miliknya tahun ini meningkat mencecah RM7,000 berbanding sebelum ini hanya RM3,000 hingga RM5,000.

(Mohd Saiful Basri Mat Yaakob, Penternak lembu di Kampung Lepan Jaya, Gua Musang, di sini)

Katanya, sebanyak sembilan ekor lembu sudah dijual sejak bulan Ramadan lalu bagi ibadah korban pada Hari Raya Aidiladha Ahad ini.  "Permintaan itu banyak pasal saya jual awal lagi. Sebab lembu tiada yang kecil. Saya jual awal sikitlah. Kalau saya tunggu buat korban orang tak makan RM1,000 lebih. Baik saya jual awal. Jual atas daginglah, lembu besar jual atas sekor memang orang kampung tidak mahu," kata Saiful Basri.  Saiful Basri yang merupakan penternak bimbingan Lembaga Pertubuhan Peladang (LPP) Gua Musang menceburi bidang penternakan lembu 25 tahun kini mempunyai lebih 40 ekor lembu jenis baka Limousine dan Charolaise yang diternak di dalam ladang kelapa sawit miliknya.


KUALA LUMPUR, 6 Julai- Seramai 70 kakitangan Majlis Perbandaran Ampang Jaya (MPAJ) menerima Anugerah Perkhidmatan Cemerlang (APC) 2022 termasuk tiga penerima anugerah khas malam tadi.

Lima Kumpulan Inovasi Kreatif turut menerima anugerah penghargaan kerana mengharumkan nama MPAJ di peringkat kebangsaan dan antarabangsa.  Timbalan Yang Dipertua, Julaihah Jamaluddin dalam ucapannya berkata, anugerah ini sebagai manifestasi penghargaan dan pengiktirafan kepada pekerja terpilih agar terus berkhidmat dengan cemerlang.  Anugerah disampakan Menteri Besar Selangor, Dato Amirudin Shari.

(70 kakitangan MPAJ terima Anugerah Perkhidmatan Cemerlang 2022/MPAJ)

Dalam majlis berkenaan, MPAJ turut menghargai 12 kakitangan yang bersara serta seorang kakitangan yang meninggal dunia dalam perkhidmatan.  Semua penerima menerima wang tunai sebanyak RM1,000 dan sijil penghargaan sementara pesara menerima cenderahati.


Inflasi: Kerajaan bakal pastikan rakyat tidak terbeban

ISTANBUL, 6 Julai - Isu kenaikan harga barang tidak hanya berlaku di Malaysia, sebaliknya merupakan fenomena global ekoran gangguan rantaian bekalan yang diakibatkan oleh konflik geopolitik dan perubahan iklim. Bagaimanapun, kerajaan terus berusaha menetapkan mekanisme pengawalan harga bagi memastikan rakyat tidak terbeban dengan cabaran kos sara hidup.

(Perdana Menteri Datuk Seri Ismail Sabri Yaakob)

Perdana Menteri Datuk Seri Ismail Sabri Yaakob menjelaskan, kerajaan berbelanja hampir RM80 bilion untuk memastikan harga barangan tidak naik. Malaysia juga berdepan inflasi yang jauh lebih rendah berbanding negara-negara lain disebabkan intervensi jangka pendek kerajaan dengan mengekalkan subsidi. "Kerajaan lakukan apa saja untuk pastikan rakyat tidak terbeban ketika ini akibat kenaikan harga barang. Berlaku di luar. Berlaku di seluruh dunia tapi di Malaysia kita cuba kekalkan," kata Ismail Sabri ketika berucap pada majlis makan tengahari Keluarga Malaysia di Istanbul. Inflasi makanan di Malaysia adalah pada tahap 5.2 peratus, manakala inflasi keseluruhannya 2.8 peratus.  Di Turkiye, inflasinya pada paras 78 peratus iaitu yang tertinggi dalam tempoh 24 tahun.  Manakala inflasi makanan republik itu adalah 93.9 peratus.


Banjir Baling: Jenazah mangsa banjir selamat dikebumikan

BALING, 6 Julai - Jenazah ketiga -tiga mangsa kejadian banjir di Kg Iboi, Kupang, Baling, selamat dikebumikan di Tanah Perkuburan Islam Kg Charuk Bemban Dalam, pada pukul 5.30 pagi tadi. Jenazah allahyarham Salmah Mat Akib, 53 tahun, Nurul Anis Abu Hassan, 28 dan Khairul Ikhwan Nor Azman 14 tahun yang siap dikafankan disembayangkan di Surau Al-Istiqamah sebelum dibawa ketanah perkuburan.Jenazah janin itu didukung bapanya Muhammad Khairul Asyraf Nor Azman, 24, sebelum dibawa masuk ke dalam surau untuk disolatkan.

(Muhammad Khairul Asyraf Nor Azman mendukung jenazah janin untuk dikebumikan di sini/Foto Bernama)

Kesemua mangsa bersama janin yang dikandungkan allahyarhamah Nurul Anis disolatkan di surau yang sama.  Kesemua jenazah sekeluarga termasuk janin disemadikan dalam satu liang lahad. Suasana pilu dan sedih menyelubungi upacara pengebumian apabila kira-kira 200 orang yang hadir kelihatan sebak sewaktu diberikan peluang terakhir untuk menatap wajah jenazah sebelum dikebumikan. Dalam kejadian ahad lalu, ketiga tiga mangsa berda di dalam rumah yang kemudian dihanyutkan arus deras dalam kejadian banjir berkenaan.


Banjir di Baling: KDN gerakkan agensi bagi koordinasi bantuan

KUALA LUMPUR, 6 Julai - Kementerian Dalam Negeri (KDN) menggerakkan semua agensi di bawahnya menerusi Op Bantu Baling bagi mengkoordinasi bantuan dan operasi menyelamat mangsa tragedi banjir di Baling, Kedah.Menterinya, Datuk Seri Hamzah Zainudin berkata Op itu diketuai Ketua Polis Kedah CP Wan Hassan Wan Ahmad melibatkan pelbagai agensi di bawah KDN antaranya Jabatan Sukarelawan Malaysia (RELA), Jabatan Imigresen Malaysia, Jabatan Pendaftaran Negara, Agensi Anti Dadah Kebangsaan serta Jabatan Penjara Malaysia.Beliau berkata 164 pegawai serta anggota PDRM telah diatur gerak manakala sebanyak 44 aset kenderaan serta peralatan kecemasan PDRM dihantar ke lokasi bencana termasuk empat bot, lapan lori dan tiga kenderaan pacuan empat roda.“Seramai 46 anggota RELA juga dikerahkan untuk membantu mangsa banjir di kawasan yang terlibat dan ditugaskan di pusat pemindahan sementara (PPS),” katanya dalam satu kenyataan.Hamzah berkata orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia (MCC) PDRM di talian 03-2266 3333 atau 03-2266 3444 atau 03-2266 3451 atau talian MERS 999.Insiden banjir dan fenomena kepala air yang berlaku pada kira-kira 4.00 petang kelmarian di Baling telah mengakibatkan tiga nyawa terkorban dengan tiga PPS dibuka bagi menempatkan lebih 1,400 mangsa banjir.


PM ucap takziah atas pemergian S.Subramaniam

KUALA LUMPUR, 6 Julai- Perdana Menteri Datuk Seri Ismail Sabri Yaakob merakamkan ucapan takziah atas pemergian bekas Timbalan Presiden MIC Tan Sri S. Subramaniam, 78, yang meninggal dunia di rumahnya di Petaling Jaya, Selangor.Perdana Menteri menerusi hantaran di Facebook berkata mendiang, yang juga bekas Ahli Parlimen Damansara dan Ahli Parlimen Segamat, banyak menabur bakti kepada Keluarga Malaysia.“Mendiang juga banyak berjasa kepada negara semasa berkhidmat sebagai Timbalan Menteri di tiga kementerian iaitu Kementerian Pertanian, Kementerian Perdagangan Dalam Negeri dan Hal Ehwal Pengguna serta Kementerian Perumahan dan Kerajaan Tempatan.“Takziah diucapkan kepada ahli keluarga mendiang dan saya berharap semoga mereka tabah atas kehilangan orang yang tersayang,” katanya.Ahli Majlis Tertinggi MIC L. Sivasubramaniam, ketika mengesahkan berita duka tersebut, berkata mendiang yang pernah diserang strok pada 2011 dan terlantar sejak itu meninggal dunia dalam tidur pada kira-kira 8 malam tadi.- BERNAMA

(Tan Sri S. Subramaniam/ Gambar Fail)


Bekas Timbalan Presiden MIC, S. Subramaniam meninggal dunia

KUALA LUMPUR, 6 Julai- Bekas Timbalan Presiden MIC, Tan Sri S. Subramaniam meninggal dunia di rumahnya di Petaling Jaya, Selangor malam tadi.Ahli Majlis Tertinggi MIC, L. Sivasubramaniam yang mengesahkan perkara itu berkata mendiang yang diserang strok pada 2011 dan terlantar sejak itu meninggal dunia dalam tidur, kira-kira 8 malam pada usia 78 tahun."Hampir 11 tahun beliau lumpuh dan terlantar, beliau meninggal di rumahnya. Upacara pengebumian pada Khamis (7 Julai)," katanya ketika dihubungi Bernama.Mendiang Subramaniam meninggalkan isteri Puan Sri Tina Subramaniam, 70, dua anak lelaki dan seorang anak perempuan.Subramaniam pernah berkhidmat sebagai Ahli Parlimen Damansara dan Segamat antara tahun 1974 hingga 2004.Subramaniam juga pernah memegang jawatan Timbalan Menteri di Jabatan Perdana Menteri, Kementerian Kerajaan Tempatan dan Wilayah Persekutuan, Kementerian Perumahan dan Kerajaan Tempatan, Kementerian Pertanian serta Kementerian Perdagangan Dalam Negeri dan Hal Ehwal Pengguna.Dalam arena politik, Subramaniam mula menjadi ahli MIC pada tahun 1962 dan pernah menyandang jawatan sebagai Setiausaha Agung, Naib Presiden dan Timbalan Presiden.Sementara itu, Setiausaha Agung MIC, R.T Rajasekaran berkata MIC melahirkan rasa simpati dan mengucapkan takziah kepada keluarga mendiang."Parti kami bersimpati kepada keluarga (mendiang) dan tentulah kita perlu mengingati perkhidmatan Tan Sri Subramaniam kepada negara dan juga parti,” katanya.- BERNAMA

(Bekas Timbalan Presiden MIC, Tan Sri S Subramaniam, 78 tahun)


FELCRA Berhad umum RM153 juta Bayaran Keuntungan Boleh Agih Interim 1 kepada 75,800 pesertanya

PADANG TERAP, 5 Julai – FELCRA Berhad mengumumkan sejumlah RM153 juta bagi Bayaran Keuntungan Boleh Agih Interim 1 kepada 75,800 pesertanya di seluruh negara tahun ini.Menurut Menteri Pembangunan Luar Bandar, Datuk Seri Mahdzir Khalid, jumlah itu merupakan kenaikan 106% atau hampir RM79 juta berbanding tahun lalu."Prestasi yang dicatat oleh FELCRA Berhad adalah sangat membanggakan dan saya sememangnya menggalakkan agar FELCRA menjalankan kerjasama dengan syarikat-syarikat swasta yang lain agar dapat mengembangkan lagi perniagaan syarikat terutama dalam teknologi pertanian. Ini sekali gus akan menambah dan meningkatkan lagi keuntungan operasi FELCRA dan seterusnya boleh memberikan pulangan pendapatan yang baik kepada seluruh peserta," kata beliau pada sidang media selepas menyempurnakan Majlis Penyerahan Keuntungan Boleh Agih Interim 1 FELCRA Berhad, di sini hari ini.Turut hadir, Pengerusi FELCRA Berhad, Datuk Ahmad Jazlan Yaakub dan Ketua Pegawai Eksekutif FELCRA Berhad, Datuk Mad Roni Zakaria.Menurut Mahdzir, bayaran keuntungan itu akan dibuat bermula hari ini secara berperingkat kepada semua 75,800 orang peserta FELCRA di seluruh negara.

(Datuk Seri Mahdzir Khalid bersama peserta FELCRA Berhad yang menerima Bayaran Keuntungan Boleh Agih Interim 1)

Jelas beliau, peningkatan prestasi Keuntungan Boleh Agih tahun ini adalah dipengaruhi oleh peningkatan harga komoditi sawit dan getah.Sehingga bulan April 2022, purata harga komoditi sawit adalah hampir RM1,200 iaitu kenaikan sebanyak RM550 atau lebih 79 peratus berbanding harga tahun lalu iaitu RM670.Selain itu, berlaku juga kenaikan purata pendapatan ladang perhektar iaitu sebanyak RM4,900 atau hampir 57 peratus berbanding tahun lalu iaitu RM3,100."Pencapaian utama FELCRA ialah berjaya menyatukan dan memulihkan tanah yang bermasalah menjadi sebuah ladang dan estet yang besar dan ianya harus dijadikan model dan contoh kepada kawasan pertanian kecil lain di seluruh negara.Inisiatif penyatuan dan pemulihan tanah bermasalah yang dilaksanakan oleh FELCRA itu dengan kos pengurusan minimum iaitu hanya 6.5% sahaja telah merealisasikan aspirasi Kerajaan untuk meningkatkan taraf hidup serta kesejahteraan masyarakat di luar bandar," kata Mahdzir.


JKN Kedah bentuk pasukan pengawasan kesihatan persekitaran di tiga PPS Kupang, Baling

ALOR SETAR, 5 Julai - Jabatan Kesihatan Negeri (JKN) Kedah melalui Pusat Kesihatan Daerah Baling membentuk pasukan pengawasan kesihatan persekitaran di tiga pusat pemindahan sementara (PPS) di Kupang, Baling sebagai langkah kawalan penyakit bawaan air dan makanan berikutan kejadian banjir kilat semalam.  Pengarah Kesihatan Negeri, Dr Othman Warijo menerusi kenyataan memaklumkan pasukan itu akan melakukan pemeriksaan dan pengawasan secara berkala .  Katanya, pasukan berkenaan akan memastikan tahap kebersihan, kawalan lipas, lalat dan tikus, kawalan nyamuk serta keselamatan bekalan makanan di PPS sentiasa terjamin.  Selain itu JKN turut mewujudkan perkhidmatan klinik statik di semua PPS berkenaan melibatkan pegawai perubatan dan anggota paramedik dari pukul 8.00 pagi hingga 10.00 malam.

(Pusat pemindahan sementara (PPS) di Kupang, Baling yang dibuka berikutan kejadian banjir kilat)

"Perkhidmatan atas panggilan pula disediakan antara pukul 10.00 malam hingga 8.00 pagi oleh Klinik Kesihatan Kupang bagi merawat kes-kes kecemasan.  "Manakala perkhidmatan kesihatan di Klinik Desa Iboi dan Klinik Desa Kampung Pisang dihentikan sementara hingga keadaan keselamatan, hubungan jalan darat serta bekalan elektrik dan air pulih," kata beliau dalam kenyataan tersebut. Setakat ini tiga PPS dibuka iaitu Sekolah Menengah Kebangsaan (SMK)Jerai, Surau An-Nur, Taman Mesra Kupang dan SMK Agama Yayasan Khairiah.


Pembelian tepung gandum daripada Turkiye dipertimbang

ISTANBUL, 5 Julai - Malaysia meninjau kemungkinan membeli tepung gandum daripada Turkiye dalam usaha mempelbagaikan sumber import makanannya. Jelas Perdana Menteri, Datuk Seri Ismail Sabri Yaakob langkah tersebut perlu, memandangkan dunia kini bergelut dengan kekangan bekalan, harga makanan yang melambung tinggi dan inflasi.  Pengeluaran gandum tahunan Turkiye adalah hampir 20 juta tan dan ia merupakan pengeksport bersih komoditi itu. Ismail berkata menerusi proses memulihkan ekonomi, perang Rusia-Ukraine telah menyebabkan gangguan rantaian bekalan makanan. Kedua-dua negara tu menyumbang satu pertiga daripada pengeluaran gandum dunia, sementara India telah menghentikan eksport gandum mereka.  Ekoran kekurangan bekalan makanan, negara-negara akan berebut membeli produk makanan daripada negara sumber.

(Perdana Menteri berucap pada majlis makan tengah hari Keluarga Malaysia di sini)

"Maka akan berlaku kenaikan harga apabila bekalan semakin kurang. Kita bimbang sekarang kerana harga gandum semakin meningkat. Kita memberi subsidi kepada gandum dan sudah ada cadangan supaya harga gandum dinaikkan, tetapi kalau kita tidak naikkan, terpaksalah kita tambah subsidi dan setakat hari ini, kita tidak naikkan apa-apa, tetapi kita tambah subsidi," kata Ismail di sini. Menurut Perdana Menteri, keselamatan makanan akan menjadi salah satu komponen utama perbincangan beliau bersama kapten-kapten industri Turkiye.  Beliau memulakan lawatan rasmi empat hari di Istanbul, sebelum ke Ankara untuk bertemu Presiden Recep Tayyip Erdogan.


Koperasi agromakanan diberi keutamaan dapat pinjaman daripada SKM

PUTRAJAYA, 5 Julai - Koperasi yang bergiat dalam aktiviti agro makanan akan diberi keutamaan untuk mendapatkan pinjaman daripada Suruhanjaya Koperasi Malaysia (SKM) dalam usaha mengembangkan penglibatan mereka dalam sektor berkenaaan.Menteri Pembangunan Usahawan dan Koperasi, Tan Sri Noh Omar berkata, antara sektor makanan yang dititik beratkan adalah pertanian dan penternakan."Hal ini kita bagi keutamaan sebab kebanyakan koperasi ini yang sedang berjalan aktiviti agro makanan, waktu makanan, waktu mereka nak buat pinjaman pertama dulu, sebagai contoh dulu dia nak buat 10 reban ayam, pada masa itu dia terpaksa buat pinjaman, masa buat pinjaman mungkin dia kena letak dia punya collateral (cagaran), tanah jadi dia nak tambah lagi, jadi kalau dia pergi bank, mana dia ada cagaran lagi, sebab itu kalau bawah koperasi kita akan lihat berdasarkan projek yang sedang berjalan, mungkin kita tak perlu lagi lah letak cagaran," kata beliau ketika ditemui media selepas Majlis Apresiasi KUSKOP 2022, di sini.

Noh turut memaklumkan, koperasi yang berminat untuk mendapatkan pinjaman tersebut tidak akan melalui proses yang rumit.Perdana Menteri, Datuk Seri Ismail Sabri pada Majlis Sambutan Bulan Koperasi Kebangsaan 2022 pada Sabtu lalu mengumumkan peruntukan RM100 juta di bawah Tabung Agromakanan dan diletakkan di bawah SKM.


Kegiatan seleweng minyak masak bersubsidi tidak hanya berlaku di sempadan

(Datuk Rosol Wahid ketika ditemu bual media selepas mengikuti pemeriksaan secara bersasar di premis pembungkusan minyak masak bersubsidi utama di sekitar Shah Alam, Selangor)

SHAH ALAM, 5 Julai - Kegiatan penyelewengan pembungkusan minyak masak bersubsidi kini tidak lagi tertumpu di kawasan sempadan negara malah turut berlaku di lokasi lain.Menurut Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, kegiatan itu turut dikesan berlaku di negeri Perak dan kawasan Lembah Klang di mana minyak masak bersubsidi yang diseleweng akan diseludup ke negara jiran.Pihaknya memandang serius perkara tersebut dan akan melipat gandakan pemantauan secara agresif serta mengambil tindakan tegas kepada mereka yang didapati bersalah."Cuma apabila kita dapat jenama minyak (masak) Malaysia yang berada di sempadan itu kita akan terus ambik tindakan untuk kita pantau dan kita menyiasat dengan lebih lanjut, dalam masa yang sama tindakan segera kita hentikan dulu kilang tersebut, itu tindakan (yang) kita buat hingga kita selesai menyiasat dan saya difahamkan oleh pegawai, proses menyiasat ini ambil masa, sekurang-kurang ambil masa selama tiga bulan," kata beliau kepada media selepas mengikuti pemeriksaan secara bersasar di premis pembungkusan minyak masak bersubsidi utama di sekitar Shah Alam, hari ini.

(Datuk Rosol Wahid mengikuti pemeriksaan secara bersasar di premis pembungkusan minyak masak bersubsidi utama di sekitar Shah Alam)

Sehingga kini, sebanyak 24 syarikat pembungkusan minyak masak di seluruh negara telah dikenakan tindakan atas kesalahan penyelewengan minyak masak bersubsidi sejak tahun lalu.Daripada jumlah tersebut, 15 syarikat telah digantung lesen manakala sembilan lagi syarikat ditarik lesen pembungkusan minyak masak bersubsidi mereka.


KPDNHEP mulakan pemeriksaan audit dan pemutihan di premis pembungkusan minyak masak bersubsidi - Rosol

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid)

SHAH ALAM, 5 Julai - Kementerian Perdagangan Dalam Negeri dan Hal Ehwal Pengguna (KPDNHEP) melaksanakan perancangan secara komprehensif dengan mengenal pasti premis pembungkusan minyak masak mengikut lokaliti di setiap negeri.Pada masa sama melaksanakan pemeriksaan mengejut untuk meneliti status sebenar jumlah (bekalan) minyak masak paket 1 kilogram yang dikeluarkan oleh premis pengeluar dan pembungkus minyak masak bersubsidi.Timbalan Menterinya, Datuk Rosol Wahid dalam satu kenyataan memaklumkan pemeriksaan memfokuskan kepada tempat penyimpanan bekalan, serta pemprosesan pengeluaran dan pembungkusan minyak masak paket, selain mendapatkan deklarasi atau maklumat lengkap daripada pengusaha premis yang diperiksa berkaitan minyak masak yang dikeluarkan."Pegawai penguat kuasa di seluruh negara terus digerakkan secara agresif untuk memantau perlakuan tidak beretika seperti aktiviti menyorok barang kawalan khususnya minyak masak bersubsidi jenis paket 1kg demi memastikan keberadaan bekalan komoditi tersebut dan juga lain-lain barang makanan dalam lokaliti luar bandar dan pinggir bandar tidak terganggu, mencukupi dan mudah diperolehi pengguna pada harga berpatutan pada setiap masa," kata beliau dalam kenyataan tersebut hari ini.Tambah Rosol, KPDNHEP sentiasa komited dan serius dalam mengurus cabaran ketirisan bekalan minyak masak bersubsidi dan memastikan penyaluran minyak masak bersubsidi sampai kepada golongan sasar, sekaligus dapat membantu meringankan beban kos sara hidup Keluarga Malaysia.

Terdahulu beliau memberitahu KPDNHEP hari ini turun padang menjalankan pemeriksaan secara bersasar di premis pembungkusan minyak masak bersubsidi utama di sekitar Shah Alam, Selangor serta Kelantan.Pemeriksaan yang sama turut dijalankan di seluruh negara. Pemeriksaan pertama di Selangor menyasarkan dua premis pembungkusan minyak masak bersubsidi di Bandar Pinggiran Subang, Shah Alam yang merupakan premis aktif beroperasi sebagai pembekal utama bekalan minyak masak di lokaliti Shah Alam serta keseluruhan negeri Selangor. Terdapat juga pengedaran bekalan dibuat di Kuala Lumpur apabila adanya pesanan, manakala pemeriksaan di Kelantan pula lebih berfokuskan untuk mengelakkan penyeludupan.Pemeriksaan tersebut digerakkan susulan arahan Perdana Menteri, Datuk Seri Ismail Sabri Yaakob hasil daripada Mesyuarat Majlis Tindakan Kos Sara Hidup Negara (NACCOL) yang memutuskan pelaksanaan operasi pengauditan dan pemutihan terhadap pengeluar dan premis pembungkus minyak masak paket yang beroperasi di seluruh negara.


FDRS akan ditambah baik  - Tuan Ibrahim

PUTRAJAYA, 5 Julai - Sistem Penilaian Bahaya Kebakaran (FDRS) yang digunakan Jabatan Meteorologi Malaysia (MetMalaysia) sejak 2003 akan ditambah baik dengan produk baharu iaitu ramalan kebakaran pada hujung tahun ini.Menteri Alam Sekitar dan Air, Datuk Seri Tuan Ibrahim Tuan Man berkata sejak 2003, MetMalaysia telah membekalkan maklumat amaran kebakaran hutan dan tanah gambut melalui FDRS kepada semua negara ASEAN."Inisiatif ini akan diteruskan dengan beberapa penambahbaikan termasuk produk baharu iaitu ramalan kebakaran," katanya dalam kenyataan, sempena Mesyuarat Ke-23 Technical Working Group (TWG) dan Sub-Regional Ministerial Steering Commitee (MSC) berkaitan Pencemaran Jerebu Merentas Sempadan yang dipengerusikannya.Malaysia menjadi tuan rumah bagi mesyuarat tersebut yang disertai menteri alam sekitar dari empat negara ASEAN iaitu Brunei, Indonesia, Singapura dan Thailand.Tuan Ibrahim berkata pelbagai program, projek dan aktiviti berkaitan pencegahan kebakaran tanah gambut, pembangunan kapasiti negara MSC dan rantau ASEAN berkaitan pemantauan cuaca, titik panas, jerebu serta pemadaman kebakaran telah dirangka bagi memantapkan kesiapsiagaan menghadapi sebarang kemungkinan cuaca luar jangka.

Menurutnya, berdasarkan laporan Pusat Meteorologi Khusus ASEAN, rantau ASEAN akan berhadapan dengan suhu panas di atas paras normal sekitar Julai hingga Oktober tahun ini."Namun begitu, fenomena El-Nino yang menyebabkan cuaca yang lebih panas dan kering dijangka tidak berlaku," katanya.Fenomena El-Nino berlaku akibat perubahan tekanan atmosfera dan suhu lautan terutama di Lautan Pasifik.Tuan Ibrahim berkata sepanjang tahun 2020 sehingga sekarang, tiada sebarang insiden jerebu merentas sempadan berlaku di selatan rantau ASEAN susulan cuaca yang agak lembab dan taburan hujan pada paras hampir normal."Walaupun begitu, semua negara MSC telah memberikan komitmen berterusan dalam mencegah dan menangani pembakaran terbuka khususnya melibatkan hutan, ladang dan tanah gambut yang menjadi punca utama jerebu merentas sempadan," katanya.Tuan Ibrahim berkata kerajaan Malaysia sentiasa bersedia menghadapi cuaca panas luar jangka dengan mempertingkatkan usaha di peringkat nasional bagi mencegah pembakaran terbuka serta jerebu dalam negara yang boleh menjejaskan kualiti udara negara dan kesihatan awam. - BERNAMA


Perbincangan dibuat bagi selesaikan isu ketirisan minyak masak bersubsidi

BACHOK, 5 Julai - Permintaan tinggi dan perbezaan harga ketara antara penyumbang utama berlakunya ketirisan minyak masak bersubsidi ke Thailand.  Menurut Pengarah Penguatkuasa Kementerian Perdagangan Dalam Negeri Koperasi dan Hal Ehwal Pengguna (KPDNHEP), Azman Adam langkah proaktif akan diambil bagi mengekang aktiviti penyeludupan minyak bersubsidi itu ke negara jiran itu. Satu perbincangan khusus dengan semua agensi penguatkuasaan sudah dilakukan semalam bagi membincangkan masalah ketirisan itu. Jelasnya, mesyuarat itu sebagai menyelaras tindakan yang perlu diambil dalam usaha mengurangkan kegiatan penyeludupan dan setiap agensi akan memainkan peranan masing-masing.

(Azman bercakap kepada media selepasmelawat kilang pembungkus minyak di Beris Kubor Besar)

"Kami juga menumpukan isu-isu ketirisan ini kepada pihak sepatutnya memiliki dan menggunakan minyak masak bersubsidi ini. Contohnya industri yang besar, mereka yang tidak boleh memiliki atau pun menggunakan minyak masak bersubsidi, mereka akan menjadi keutamaan dalam operasi pada kali ini," kata Azman di sini. Sementara itu, pihaknya sedang membuat naziran bagi mengenal pasti dan mengesan peringkat yang menyumbang kepada berlakunya ketirisan. Amaran turut diberikan kepada mana-mana pihak terbabit bahawa penggantungan lesen dan kuota akan dikenakan, selain selain disiasat mengikut Akta Pengubahan Wang Haram (AMLA) 2001. Di seluruh negara bagi minyak bersubsidi, terdapat 22 pengilang, 305 pembungkus berlesen, 4,151 syarikat pemborong dan lebih 30,000 peruncit.


Aidiladha: Lebih 55,000 kenderaan guna LPT2 pada setiap hari puncak

KUALA TERENGGANU, 5 Julai– Sempena sambutan Hari Raya Aidiladha, Ahad ini, dijangka lebih 55,000 kenderaan akan menggunakan laluan Lebuhraya Pantai Timur 2 (LPT2) pada setiap hari puncak antara 8 hingga 12 Julai berbanding 18,000 kenderaan pada hari biasa.

Sehubungan itu, Pengarah LPT2 Sdn Bhd, Datuk Zakaria Ahmad Zabidi menasihatkan pengguna lebuh raya yang merancang untuk menyambut Aidiladha di Pantai Timur agar bersiap sedia untuk menempuh perjalanan lebih panjang dan menjangkakan berlaku kesesakan trafik.

“Pihak LPT2Ronda akan menambah kekerapan rondaan bagi memberi bantuan kepada kenderaan dan pengguna yang memerlukan bantuan di lebuh raya,” kata Datuk Zakaria menerusi kenyataan yang dikeluarkan petang ini.

Tambahnya, sepanjang tempoh perayaan Aidiladha, kira-kira 50 anggota LPT2Ronda akan ditugaskan bagi meningkatkan rondaan, terutama di lokasi kritikal di Lebuhraya LPT2; iaitu sepanjang 184 kilometer di antara Jabor dan Kuala Terengganu.

Katanya, pengguna lebuh raya yang memerlukan bantuan, boleh menghubungi talian hotline LPT2 di 1800-88-0220.

“Maklumat trafik terkini juga disediakan melalui perkhidmatan Twitter LPT2trafik, papan tanda mesej elektronik (VMS) di sepanjang lebuh raya dan pengumuman trafik semasa melalui stesen-stesen radio utama,” menurut kenyataan itu.

Pengguna LPT2 juga disaran supaya merancang perjalanan mereka lebih awal dan menggunakan Waze atau Google Map sepanjang perjalanan.

Pihak pengurusan LPT2 juga mengingatkan pengguna lebuh raya untuk memastikan kad Touch ‘n Go mereka aktif dan mempunyai baki mencukupi bagi memastikan kelancarkan transaksi tol sebelum memulakan perjalanan mereka.

Kiosk tambah nilai kad Touch ‘n Go juga disediakan di semua plaza tol dan semua kawasan rehat di LPT2 untuk membolehkan pengguna menambah nilai kad mereka.

Selain itu, pengguna Lebuhraya LPT2 juga dinasihatkan supaya memastikan kenderaan mereka berada dalam keadaan baik dan selamat untuk perjalanan jarak jauh dan mematuhi had laju, elak mengekori kenderaan terlalu rapat dan berehat sebentar di kawasan rehat dan rawat (R&R) pada bila-bila masa yang diperlukan.


Tindakan undang-undang dikenakan kepada pengusaha restoran yang memborong minyak masak paket

MELAKA, 5 Julai - Tindakan undang-undang akan dikenakan kepada pengusaha restoran yang memborong minyak masak paket subsidi 1 kg.  Menurut Exco Hal Ehwal Pengguna Melaka, Ngwe Hee Sem, minyak masak paket adalah khas untuk kegunaan orang ramai sahaja dan jika tidak dibendung masalah kekurangan bekalan minyak masak paket akan semakin membimbangkan.

(Exco Hal Ehwal Pengguna Melaka, Ngwe Hee Sem)

"Sebenarnya yang ini minyak subsidi dalam paket tu sebenarnya kita jual pada rakyat sahaja, bukan pada peniaga itu sebab ia jadi minyak subsidi, jadi kita nak pastikan lah mcam peniaga kalau boleh jangan jual pada kedai restoran atau peniaga, hanya pada rakyat biasa sahaja," katanya selepas Majlis Penyerahan Rumah Prihatin DUN Machap Jaya.  Mengulas lanjut beliau berkata, tujuan pemberian subsidi minyak masak itu adalah untuk membantu orang ramai.  Justeru, sekiranya pengusaha kedai makan ingin memborong minyak masak paket itu, ia adalah satu kesalahan yang tidak bertanggungjawab.


Cadangan waktu bekerja empat hari seminggu hanya peringkat kajian - JPA

KUALA LUMPUR, 5 Julai - Jabatan Perkhidmatan Awam (JPA) menegaskan cadangan waktu bekerja empat hari seminggu adalah diperingkat penelitian dan kajian sahaja.Ketua Pengarah Perkhidmatan Awam, Datul Sri Mohd Shafiq Abdullah berkata, JPA sentiasa terbuka untuk mendapatkan input menyeluruh daripada pihak berkepentingan bagi mengkaji secara empirikal kebolehlaksanaan cadangan berkenaan."Walaupun beberapa buah negara kini sedang melaksanakan waktu bekerja empat hari seminggu secara percubaan, namun JPA berpandangan bahawa pendekatan ini hendaklah dilihat secara holistik terutamanya dari segi kesesuaian serta keberkesanan terhadap struktur perkhidmatan awam di negara ini," kata Mohd Shafiq dalam satu kenyataan.

Jelasnya, JPA juga cakna berhubung kesan pelaksanaan sebarang dasar baharu terhadap sistem penyampaian perkhidmatan awam khususnya ketika kerajaan dalam proses merancakkan semula ekonomi negara, demi kesejahteraan Keluarga Malaysia."JPA juga sentiasa mengkaji pelbagai aspek dari segi kemudahan, kemajuan kerjaya dan penambahbaikan proses kerja yang menjurus ke arah peningkatan sistem penyampaian perkhidmatan awam berpaksikan rakyat," katanya yang mengambil maklum pandangan Kongres Kesatuan Pekerja-pekerja di Dalam Perkhidmatan Awam (CUEPACS) dan pelbagai pihak berhubung cadangan waktu bekerja empat hari seminggu yangtelah disiarkan melalui media baru-baru ini.


Skim insurans dan takaful agromakanan di peringkat akhir sebelum dimuktamadkan - Ronald

(Menteri Pertanian dan Industri Makanan, Datuk Seri Dr. Ronald Kiandee bercakap pada sidang media selepas merasmikan Simposium Kejuruteraan Pertanian 2022 anjuran Jabatan Pertanian Malaysia)

PUTRAJAYA, 5 Julai - Skim insurans dan takaful agromakanan bagi memberi perlindungan kepada petani yang terjejas tanaman akibat bencana alam dan penyakit kini pada fasa akhir sebelum dimuktamadkan.Menurut Menteri Pertanian dan Industri Makanan, Datuk Seri Dr. Ronald Kiandee, perincian bagi pelaksanaan skim insurans dan takaful itu giat dilakukan Agrobank dan ia merupakan satu cabang yang perlu dilaksanakan bagi menjamin sekuriti makanan negara."Pihak Agrobank yang dipertanggungjawabkan untuk menerajui aspirasi bagi mewujudkan crops (tanaman) insurans ini, sedang membuat yang terbaik untuk mempercepatkan perlaksanaan skim insurans pertanian tanaman bagi negara kita, kami merancang untuk melaksanakannya secepat mungkin dan dalam proses akhir."Ia melibatkan pelbagai agensi seperti MOF, Bank Negara, bukan kami sahaja, ia melibatkan kementerian lain, ada syarat-syarat yang ketat untuk memastikan skim ini akan memberi manfaat kepada pemain industri," kata beliau dalam sidang media selepas merasmikan Simposium Kejuruteraan Pertanian 2022 anjuran Jabatan Pertanian Malaysia, di sini.Jelasnya, kerajaan membelanjakan kira-kira RM80 juta setahun bagi menampung kerugian kepada petani yang terlibat dengan bencana alam dan penyakit.Sebagai permulaan ia akan diperkenalkan kepada subsektor padi beras sebelum diperluaskan ke subsektor lain.

Mengulas mengenai persediaan sektor pertanian menghadapi musim kemarau, Ronald memberitahu pihaknya akan mengambil beberapa langkah dan tindakan secara bersama dengan pelbagai kementerian bagi memastikan ia tidak menjejaskan sektor agromakanan negara.Sebelum ini, Pusat Meteorologi Khusus ASEAN (ASMC) memaklumkan musim kemarau bagi wilayah Asia Tenggara termasuk Brunei, Indonesia, Malaysia, Singapura dan selatan Thailand telah bermula. Musim kemarau yang dikaitkan dengan permulaan Monsun Barat Daya itu berkemungkinan berlanjutan hingga Oktober 2022.


Kes keracunan makanan diambil serius

KOTA BHARU, 5 Julai - Kerajaan negeri Kelantan memandang serius kejadian kes keracunan makanan yang berlaku di negeri itu.Bermula tahun 2020 sehingga kini, sebanyak 22 kejadian keracunan makanan berlaku dengan 1,079 kes keracunan melibatkan kantin sekolah, dapur asrama, komuniti dan institusi pengajian tinggi.Pengerusi Jawatankuasa Kerajaan Tempatan, Perumahan Dan Kesihatan Negeri, Dr Izani Husin menyarankan semua pihak fokus terhadap usaha mencegah, mengesan dan menguruskan risiko penyakit bawaan air yang mempengaruhi keselamatan makanan.

(Dr Izani bercakap kepada media selepas merasmikan majlisSambutan Hari Keselamatan Makanan Sedunia Peringkat Negeri Kelantan 2022)

"Jika bercakap daripada sudut makanan kita perlu lihat dari segi keselamatan dalam ruang yang lebih besar, maknanya daripada punca makanan itu bersih, penyediaan bersih penyimpanan makanan itu bersih, kandungan makanan sihat dan seimbang dan juga daripada sudut sikap pemakanan kita makan dalam kuantiti berpada-pada," kata Dr Izani di sini. Seiring sambutan itu, beliau menyeru pelbagai pihak berkepentingan bekerjasama melaksanakan kawalan keselamatan makanan ke arah menjadikan Kelantan lokasi Makanan Bersih dan Selamat.Pelbagai inisiatif diambil antaranya kempen Kelantanku Bersih dan Kelantan Sihat.


RM1.1 juta bantuan kepada 170 usahawan tani di Melaka

JASIN, 5 Julai - Lebih 170 usahawan tani di Melaka menerima bantuan input pertanian dengan anggaran bernilai lebih RM1.1 juta.  Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman berkata, insentif berkenaan diharap dapat mengalakkan lebih ramai lagi menceburi bidang pertanian sekaligus meningkatkan hasil pertanian.

(Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman)

“Kita buat penyerahan baja racun dan juga alat mesin seperti mesin rumput dan kita juga ada buat penyerahan kit pertanian yang kita akan serahkan kepada semua mereka yang layak,”katanya selepas Program Penyerahan Input Pertanian Peringkat Daerah Jasin di sini.

Sementara itu, rata-rata penerima bantuan rasa gembira dan bersyukur dan berharap dengan bantuan ini dapat meringankan beban mereka.  “Sangat gembira kerana sekarang semua mahal, barang harga naik, kalau ada bantuan seperti baja dan semua barang seperti ini kepada kami petani senang sikit untuk kami,” kata Ong Jian Yu. “Alhamdullilah dengan bantuan ini sangat bagus. Sebab kerajaan nak bantu kita orang kampung, macam orang kampung B40 ini kan mereka berminat untuk menanam tetapi bermodal jangan dulu-dulu orang cakap pertanian ini mudah tapi sekarang ini pertanian ini memerlukan modal yang besar,” kata Mohd Yusof Das.


Melaka diiktiraf antara lima negeri menjadi pilihan utama pelabur - MIDA

BATU BERENDAM, 5 Julai- Melaka diiktiraf sebagai antara lima negeri yang menjadi pilihan utama pelabur untuk suku pertama tahun ini oleh Lembaga Pembangunan Pelaburan Malaysia (MIDA).  Menurut Exco Perindustrian, Pelaburan dan Pembangunan Usahawan Melaka, Datuk Seri Ab Rauf Yusoh, secara keseluruhan bagi tempoh itu, Melaka telah menerima lebih RM3 bilion nilai pelaburan dengan sektor pembuatan mencatatkan pelaburan tertinggi iaitu RM2.6 bilion. Syarikat semikonduktor dari Jerman, Infineon Technologies merupakan penyumbang terbesar dalam nilai pelaburan itu.  “Kita terima antara pelaburan yang tertinggi sejumlah RM2.6 bilion untuk pembuatan salah satu sebahagiannya daripada pihak Infineon, yang kekal sebagai satu pelaburan terbesar dari negara Jerman di Malaysia. Syarikat ini akan mengembangkan lagi pelaburannya, walaupun di dalam Malaysia, mereka ada tiga kawasan yang dilaburkan tapi kilang yang terbesar ialah di Melaka” kata Datuk Seri Ab Rauf kepada pemberita selepas perasmian bangunan baharu Infineon yang disempurnakan Ketua Menteri, Datuk Seri Sulaiman Md Ali, di sini.  Empat lagi negeri yang menjadi pilihan utama pelabur ialah Kedah, Pulau Pinang, Selangor dan Johor. Mengulas lanjut, kerajaan negeri komited menarik lebih banyak pelaburan asing ke negeri ini.  Bagi merancakkannya, tapak baharu berkeluasan kira-kira 1,600 hektar di daerah Alor Gajah telah dikenal pasti untuk dijadikan sebagai kawasan perindustrian.

(Exco Perindustrian, Pelaburan dan Pembangunan Usahawan Melaka, Datuk Seri Ab Rauf Yusoh menjelaskannya kepada media)


Program MEKAR, mudahkan urusan rakyat dapatkan dokumen diri - JPN

PASIR MAS, 5 Julai- Jabatan Pendaftaran Negara (JPN) telah melaksanakan sebanyak 38,371 Program Menyemai Kasih Rakyat (Mekar) sejak 2020 di seluruh negara merangkumi urusan kad pengenalan, sijil kelahiran dan kematian. Ketua Pengarah JPN, Datuk Ruslin Jusoh berkata program berkenaan memberi tumpuan terhadap individu di kawasan pedalaman dan mereka yang tidak berkeupayaan seperti sakit terlantar untuk hadir ke pejabat JPN berdekatan. Melalui program itu, mereka yang memerlukan perkhimatan JPN tetapi mempunyai kekangan boleh membuat permohonan menggunakan kaedah 'phone-in' dan permohonan akan dibuat secara dalam talian. “Ini adalah salah satu daripada perkhidmatan kita yang kita mahu uar-uarkan kepada seluruh rakyat Malaysia bahawa kita ini di samping urusan di kaunter, rakyat Malaysia boleh juga menggunakan perkhidmatan lain. Ini adalah salah satu daripada perkhidmatan turun padang, untuk kita dekat kepada rakyat dalam memastikan rakyat yang layak mendapat dokumen, mereka diberikan dokumen," kata Datuk Ruslin kepada pemberita pada Program Mekar dan penyerahan kad pengenalan gantian kepada seorang wanita warga emas, Minah Ismail, 89 tahun di Tendong, di sini. Mengulas lanjut, Datuk Ruslin berkata keadaan kesihatan yang tidak mengizinkan dan faktor usia menyebabkan Minah tidak dapat hadir ke pejabat JPN bagi permohonan gantian kad pengenalan yang hilang. JPN Kelantan mengambil inisiatif melalui program tersebut bagi membantu memudahkan urusan gantian kad pengenalan wanita itu.

(Ketua Pengarah JPN, Datuk Ruslin Jusoh)


PM arah bantuan segera untuk mangsa banjir di Baling

KUALA LUMPUR, 5 Julai- Perdana Menteri Datuk Seri Ismail Sabri Yaakob mengarahkan Agensi Pengurusan Bencana Negara (NADMA) dan pihak berkuasa berkaitan untuk segera membantu mangsa-mangsa banjir di Baling, Kedah.Walaupun kini berada di Turkiye untuk lawatan rasmi, Ismail Sabri berkata beliau sentiasa mengikuti perkembangan bencana yang menimpa Keluarga Malaysia di Baling."Saya telah mengarahkan Setiausaha Politik Datuk Mohammad Anuar Mohd Yunus mewakili saya, turun ke kawasan bencana bagi meninjau dan memastikan bantuan disalurkan dengan secepatnya kepada mangsa."Kita meninjau keperluan segera yang diperlukan oleh mangsa-mangsa banjir yang terlibat di Baling, dan bantuan harus segera disampaikan kepada mangsa walaupun saya berada di Turkiye," katanya dalam catatan di Facebook rasmi beliau hari ini.Perdana Menteri turut berkongsi gambar dan video lawatan Mohammad Anuar di Baling hari ini dalam catatan itu.Ismail Sabri turut melahirkan rasa sedih dan simpati dengan bencana banjir itu yang mengakibatkan tiga nyawa terkorban setakat ini dan mendoakan semoga semua mangsa banjir tabah menghadapi dugaan itu."Takziah kepada mereka yang kehilangan insan tersayang, sama-samalah kita sedekahkan Al-Fatihah dan didoakan semoga roh mereka ditempatkan dalam kalangan orang yang beriman dan beramal soleh," katanya.Dalam kejadian kira-kira pukul 4 petang semalam, banjir lumpur di Baling mengakibatkan tiga nyawa terkorban, dan beratus-ratus penduduk dipindahkan ke beberapa pusat pemindahan sementara dengan lebih 80 rumah terjejas.- BERNAMA


OACP KEMAS 2022-2026, didik warga KPLB bebas rasuah

PUTRAJAYA, 5 Julai- Pelan Anti Rasuah Organisasi (OACP) Jabatan Kemajuan Masyarakat (KEMAS) 2022-2026 dibangunkan sebagai tanda komitmen KEMAS terhadap usaha memantapkan pentadbiran dan melahirkan warga bebas rasuah. Timbalan Menteri l Kementerian Pembangunan Luar Bandar, Datuk Seri Abdul Rahman Mohamad menyifatkan OACP sebagai pelan strategik yang signifikan bagi membentuk penjawat awam KEMAS yang berintegriti dan efisien. "Penjawat awam adalah golongan berisiko tinggi terhadap rasuah khususnya bagi mereka yang terlibat dalam pelaksanaan keputusan dan perolehan kerajaan," kata Datuk Seri Abdul Rahman dalam ucapannya pada Majlis Perhimpunan Pagi Bulan Julai and Pelancaran Pelan Anti Rasuah Organisasi Kebangsaan (OACP) KEMAS, di sini.Ia dapat dilihat apabila 46% daripada pesalah yang ditahan Suruhanjaya Pencegahan Rasuah Malaysia (SPRM) dalam tempoh 2017-2021 merupakan dari kalangan penjawat awam.Hadir sama pada majlis tersebut ialah Timbalan Ketua Pesuruhjaya (Pencegahan) Suruhanjaya Pencegahan Rasuah Malaysia (SPRM), Datuk Seri Norazlan Mohd Razali.Menerusi OACP ini, beliau berharap semua kakitangan KEMAS akan terus menyokong dan menjayakan agenda antirasuah negara. Seramai 440 warga KEMAS hadir dan turut membacakan Ikrar Bebas Rasuah pada majlis tersebut diketuai Ketua Pengarah KEMAS, Datuk Mohamad Yasid Bidin.

Dalam perkembangan lain, Datuk Seri Abdul Rahman Mohamad berkata pihaknya menerusi agensi di bawah Kementerian Pembangunan Luar Bandar telah mengarahkan Pejabat KPLB Negeri Kedah untuk memantau dan membuat penilaian segera mengenai infrastruktur luar bandar yang musnah akibat banjir."KPLB mintak pengarah negeri membuat peninjauan dan penilaian dan perkara lain yang berkenaanlah. Apa sahaja yang terlibat dengan luar bandar, kita akan bantu. Contohnya, jika rumah luar bandar hanyut atau rosak, ini langkah pertama yang kita akan buat penilaian.Di samping itu, kita buat khidmat sosial obligasi, bantuan sosial dan sebagainya seperti bakul makanan, tilam dan bantal yang biasa berlaku di musim banjir. Dari segi infrastruktur luar bandar, sudah pasti kita akan mengambil langkah drastik untuk pastikan mereka boleh hidup seperti biasa," tambah beliau.

(Warga kerja KPLB yang hadir ke majlis berkenaan membacakan Ikrar Bebas Rasuah)


PM tiba di Turkiye untuk lawatan rasmi empat hari

ISTANBUL, 5 Julai - Perdana Menteri Datuk Seri Ismail Sabri Yaakob tiba di Lapangan Terbang Antarabangsa Sabiha Gokcen (ISG) bagi memulakan lawatan rasmi empat hari ke Turkiye atas jemputan Presiden Recep Tayyip Erdogan.  Ia merupakan lawatan sulung beliau ke Turkiye sejak memegang jawatan nombor satu negara pada Ogos tahun lalu. Ketibaan beliau pada 8.40 pagi waktu tempatan disambut Menteri Luar Datuk Saifuddin Abdullah, Duta Besar Malaysia ke Turkiye, Sazali Mustafa Kamal serta wakil Gabenor Istanbul Halil Avsar.

(Perdana Menteri selamat tiba di Lapangan Terbang Antarabangsa Sabiha Gokcen (ISG)

Sebaik tiba, Perdana Menteri dibawa melawat Lapangan Terbang ISG yang dikendalikan sepenuhnya oleh Malaysia Airports Holdings Berhad (MAHB).  Beliau diiringi pegawai-pegawai kanan MAHB, diketuai Pengerusinya, Datuk Seri Dr Zambry Abdul Kadir.  ISG merekodkan 11 juta penumpang sehingga Mei tahun ini - iaitu 81% berbanding tempoh sama pada 2019. Memiliki kapasiti 41 juta penumpang setahun, Lapangan terbang itu merupakan pelaburan luar negara terbesar MAHB dan salah satu daripada pelaburan terbesar Malaysia di Turkiye setakat ini.  ISG menyumbang 25 peratus kepada hasil pendapatan MAHB. Lapangan terbang itu menjadi pintu masuk ke Istanbul, iaitu bandar ketiga paling banyak dilawati di Eropah dengan 14.7 juta pelancong pada 2019.  Selepas melawat ISG, Perdana Menteri akan menganjurkan majlis makan tengah hari untuk Keluarga Malaysia yang menetap di republik berkenaan, sebelum mengadakan pertemuan dengan syarikat terkemuka Turkiye, antaranya Turkish Wealth Fund dan Oyak.  Dalam pertemuan itu, Datuk Seri Ismail Sabri dijangka meneroka peluang perdagangan komoditi dua hala, dengan penekanan terhadap keselamatan makanan serta mengukuhkan kerjasama melalui perkongsian teknologi.


235 jemaah haji ATM berlepas ke Tanah Suci

SEPANG, 5 Julai- Seramai 235 bakal jemaah haji Angkatan Tentera Malaysia (ATM) berlepas ke Tanah Suci hari ini.Selain kakitangan ATM, peserta haji pada tahun ini turut disertai pesara tentera dan kakitangan awam Kementerian Pertahanan (KEMENTAH).Hadir mengiringi jemaah ATM di Lapangan Terbang Antarabangsa Kuala Lumpur KLIA pagi tadi, Menteri Kanan Pertahanan Datuk Seri Hishammuddin Tun Hussein yang tidak ketinggalan menitipkan pesan dan nasihat buat para jemaah.Turut hadir ke majlis sama, Ketua Setiausaha Kementerian Pertahanan, Datuk Seri Muez Abudl Aziz.Jemaah haji ATM bakal mengerjakan ibadah haji bermula hari ini sehingga 13 Ogos akan datang.Terdahulu, pada tahun 2019 ATM telah menghantar seramai 164 anggotanya untuk mengerjakan haji.

(Datuk Seri Hishammuddin Tun Hussein bermesra dengan jemaah haji ATM sebelum berlepas ke Tanah Suci di KLIA)


Keselamatan dan keperluan penduduk terjejas banjir menjadi keutamaan

BALING, 5 Julai - Keselamatan dan keperluan penduduk yang terjejas banjir harus menjadi keutamaan. Keperluan termasuklah bantuan segera bekalan makanan dan minuman serta kelengkapan lain yang diperlukan khusus kepada penduduk yang terjejas banjir yang ditempatkan di Pusat Penempatan Sementara (PPS) banjir. Ahli Parlimen Baling, Datuk Seri Abdul Azeez Rahim memberi jaminan kesemua keperluan penduduk yang terjejas banjir adalah mencukupi, malah beliau akan memastikan kesemua keperluan dihantar segera ke PPS.

(Ahli Parlimen Baling, Datuk Seri Abdul Azeez Rahim)

Sambil melahirkan rasa simpati dengan nasib yang menimpa mereka yang terlibat dengan bencana itu, beliau berharap kesemua penduduk yang terjejas, bersabar dengan musibah yang berlaku."Segala persediaan telah saya lakukan dengan pegawai JKM daerah, NADMA, koodinasi bersama pusat hari ini alhamdullilah, selamat dah, air pun dah surut pos banjir inilah saya pun tidak tahu sebab malam tidak nampak, saya terima aduan lebih 10 buah rumah telah hanyut seratus peratus kereta dan motosikal ada empat, lima biji dalam sungai," katanya selepas mengadakan tinjauan di kawasan yang terjejas dan menyampaikan barangan keperluan termasuk bekalan makanan di sini. Sementara itu dalam perkembangan yang sama, beberapa warden di Asrama Sekolah Menengah Agama Yayasan Al Khairiah, Kupang, Baling berkata air sangat deras menyebabkan naik dengan cepat. Mereka hanya sempat mengarahkan pelajar-pelajar yang berada dikawasan asrama supaya naik tingkat atas bangunan untuk menyelamatkan diri.Menurut salah seorang pelajar yang ditemui, Nur Asiah Mohd Hanif, air masuk dalam pintu dengan kuat dan sangat laju dan semua terkejut, sebab air dah naik sehingga ke paras lutut.Mereka juga meminta bantuan di hantar seperti makanan dan minuman untuk pelajar-pelajar asrama SMK Yayasan Al Khairuah, Kupang di sini.


Individu cuba bunuh diri di Jambatan Sultan Mahmud bawah pengaruh dadah

KUALA TERENGGANU, 5 Julai- Tular sebuah video memaparkan seorang lelaki berdiri di atas batu pengadang di Jambatan Sultan Mahmud, Kuala Terengganu petang semalam.Video berdurasi 15 saat itu mendapat perhatian pihak Polis Diraja Malaysia (PDRM) berikutan pihaknya menerima panggilan menerusi sistem MERS 999 pada pukul 5.48 petang.Menurut kenyataan media dikeluarkan Ketua Polis Daerah Kuala Terengganu, Penolong Pesuruhjaya Polis ACP Abdul Rahim Md Din, sejurus pihaknya tiba, orang ramai telah berjaya memujuk dan menahan lelaki terbabit dari cuba terjun serta menyerahkannya kepada pihak polis.  Siasatan dijalankan mendapati pemuda Melayu berusia 29 tahun itu dipercayai mengalami tekanan perasaan akibat masalah peribadi dan kemudiannya di hantar ke Hospital Sultanah Nur Zahirah Kuala Terengganu untuk pemeriksaan lanjut.  Terdahulu, hasil ujian saringan awal air kencing mendapati lelaki terbabit positif dadah jenis Methamphetamine.  Oleh itu, kertas siasatan telah dibuka dan kes disiasat di bawah Sekyen 309 Kanun Keseksaan iaitu cuba membunuh diri dan Seksyen 15 (1) Akta Dadah Berbahaya 1952.


Program Gerakan Saya Digital, bakal optimumkan pendigitalan ekonomi rakyat

KUALA LUMPUR, 5 Julai- Program 'Gerakan Saya Digital' bakal memacu negara ke arah usaha pendigitalan ekonomi rakyat serta penerimagunaannya dalam kalangan usahawan, syarikat dan rakyat secara amnya.Timbalan Menteri Komunikasi dan Multimedia, Datuk Zahidi Zainul Abidin berkata 'Gerakan Saya Digital' melibatkan program-program ekonomi digital sedia ada yang dilaksanakan bawah Perbadanan Ekonomi Digital Malaysia (MDEC) kepada para usahawan, peniaga Perusahaan, Kecil dan Sederhana (PKS) serta orang ramai seperti pencari kerja dan graduan menganggur. Ia merupakan salah satu daripada tiga komponen inisiatif Malaysia Digital yang dilancarkan Perdana Menteri, Datuk Seri Ismail Sabri Yaakob, semalam."Kita nak maklumkan juga hari ini bahawa kita sudah melepasi sasaran dimana urus niaga melibatkan digital kini telah pun mencecah RM1 trilion dan kita akan kembangkan lagi. Ini merupakan sumbangan yang besar terhadap perkembangan ekonomi negara kita," kata Datuk Zahidi dalam sidang media di Angkasapuri.Justeru, kementeriannya bertanggungjawab memantau perjalanan program dan terlibat dalam pengesahan platform yang ada bagi memastikan kesahihan dan kemampuan mereka bukan sekadar untuk menawarkan peluang pekerjaan tetapi untuk membuat bayaran kepada pekerja. Terdapat 116 platform digital yang dibangunkan dan diuruskan warganegara tempatan seperti GetRunner, Bateriku dan PantangPlus.

(Datuk Zahidi Zainul Abidin berkata demikian dalam sidang media di ibu negara)


Banjir Baling: Mayat tiga sekeluarga termasuk wanita hamil berjaya ditemukan

BALING, 5 Julai - Mayat tiga sekeluarga termasuk seorang wanita hamil berjaya ditemukan dalam operasi mencari dan menyelamat pagi tadi.

Mayat mangsa terakhir, Mohd Khairul Ikhwan Nor Azman, 14 tahun ditemukan pukul 11:55 pagi.

Dua mayat mangsa ditemukan lebih awal iaitu pada 9.30 pagi tadi.

Mangsa pertama, iaitu wanita hamil Nurul Anis Mat Hassan berusia 23 tahun dan ibu mentuanya, Salmah Mat Akib 53 tahun, yang juga ibu kandung kepada mangsa ketiga.

Kedua-dua mayat ditemukan di satu lekukan atau lopak dalam yang ditimbuni bongkah kayu.

Mayat ditemukan 100 meter dari tapak kediaman mereka, dalam keadaan berpelukan.

(Kejadian banjir dan fenomena kepala air yang berlaku selepas hujan lebat berterusan selama tiga jam di sini)

Tiada kecederaan ditemui pada badan kedua-dua mayat, namun dipercayai maut akibat lemas.

Menurut bomba, dalam kejadian semalam, rumah tiga mangsa sekeluarga itu telah dirempuh arus deras.

Selain rumah mereka, terdapat beberapa buah rumah lain turut dirempuh arus, dan pihak bomba berjaya menyelamatkan 155 mangsa terlibat.

Sementara itu, banjir di sini turut menjejaskan sembilan buah sekolah di daerah berkenaan.

Menurut Menteri Kanan Pendidikan, Datuk Radzi Jidin, Jabatan Pendidikan Negeri (JPN) dan Pejabat Pendidikan Daerah (PPD) telah diminta bersiap sedia dan mengambil tindakan sewajarnya.

Jelasnya dalam hantaran di Facecook, ia termasuk membuka sekolah untuk dijadikan Pusat Pemindahan Sementara penduduk terjejas banjir.

Beliau juga akan terus mengikuti perkembangan situasi itu dan memastikan kebajikan warga pendidikan yang terkesan diberikan perhatian.

Beliau berdoa semoga banjir tidak berlarutan dan usaha membantu serta menyelamatkan penduduk terlibat dipermudahkan.

Kejadian banjir di Baling semalam berlaku berikutan hujan lebat berterusan selama tiga jam sejak 2 petang sehingga menyebabkan air Sungai Kupang melimpah ke kawasan penempatan penduduk.


Arab Saudi puji pengurusan haji Malaysia

MAKKAH, 5 Julai - Pengurusan haji tersusun dan teratur yang dilaksanakan oleh Tabung Haji (TH), sejak sebelum berlepas sehingga di tanah suci wajar dijadikan model untuk diikuti Negara lain.  Malahan Kementerian Haji Dan Umrah Arab Saudi sedia bekerjasama dengan kerajaan Malaysia bagi memastikan perjalanan haji Jemaah seluruh dunia dapat dilaksanakan dengan sempurna.  Menteri Haji dan Umrah Arab Saudi, Dr Taufiq Fawzan Al-Rabiah berkata urus tadbir yang baik dan latihan awal yang dilaksanakan TH kepada jemaah sebelum berlepas dan ketika di tanah suci memberi nilai tambah serta kesan positif dari segi kesempurnaan melaksanakan ibadah haji. "Mereka melaksanakan haji dengan cara yang betul dan selamat, terutama mengerjakan haji bukanlah mudah. Ia sukar, mencabar, dan anda tahu dengan berihram bukan mudah untuk bergerak. Latihan yang betul juga dapat membantu memastikan mereka tahu apa yang perludilakukan, dimana perlu bergerak apa perlu dilakukan, ia tahu contoh yang baik untuk diikuti," katanya selepas mengadakan pertemuan khas bersama Menteri Di Jabatan Perdana Menteri, Hal Ehwal Agama, Senator Datuk Idris Ahmad, pada Simposium Perdana Haji di sini.

(Menteri Di Jabatan Perdana Menteri, Hal Ehwal Agama, Senator Datuk Idris Ahmad ketika Simposium Perdana Haji di sini)

Sementara itu Datuk Idris menghargai pujian yang diberikan kerajaan Arab Saudi dan bersedia bekerjasama dengan Negara lain untuk berkongsi kepakaran bagi menghasilkan pengurusan yang terbaik.  "Daripada sebelum ramadan kami datang di seminar haji di Jeddah pun turut disebut secara terbuka di program yang lebih besar dari sini, dan juga mereka lepas itu datang berjumpa wakil-wakil kita untuk mereka menjalinkan hubungan dan hendak belajar macam mana pengurusan tabung haji yang agak dinamiklah sebenarnya," katanya. Dalam simposium tersebut Idris berkongsi tentang peranan TH sejak 50 tahun lalu dan model pengurusan agensi itu.  Beliau turut menyentuh kesiapsiagaan dalam memastikan kesihatan jemaah berada pada tahap terbaik,pematuhan terhadap arahan kerajaan Arab Saudi serta usaha TH dalam membangunkan aplikasi digital untuk kegunaan jemaah di Tanah Suci.  Turut hadir ialah Pengerusi TH, Tan Sri Azman Mokhtar, Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin dan Ketua Rombongan Haji Malaysia Datuk Seri Syed Saleh Syed Abdul Rahman.


Operasi Carilamat satu mangsa kapal karam ditamatkan setelah tiada petunjuk baharu

BINTULU, 5 Julai- Maritime Rescue Sub Center (MRSC) Kuching telah mengkoordinasikan operasi carilamat bersama agensi sahabat ditamatkan pada pukul 5.00 petang semalam, setelah tiada petunjuk baharu berkait mangsa ditemui selama tiga hari operasi dijalankan. Jumlah keluasan pencarian sepanjang tiga hari itu ialah 695.85 batu nautika persegi yang meliputi perairan Samalaju, Beting Nyalau dan sekitar pelantar minyak dan turut dibantu Unit Udara Bomba.Pengarah Zon Maritim Bintulu, Kapten Maritim Mohd Khairol Anuar Saad berkata, pasukan mencari tidak menemukan sebarang petunjuk seperti tompokan minyak dan barang terapung milik Kapal Banga 2 di sektor lokasi pencarian.Terdahulu, mangsa Himanshu Kumar, lelaki warga India hilang pada 1 Julai lalu pada kedudukan 40.2 batu nautika barat laut Bintulu dengan pakaian terakhir mangsa adalah berwarna hitam putih, berseluar panjang berwarna gelap dan mangsa dikatakan memakai jaket keselamatan oleh tiga mangsa lain yang terselamat.Pelbagai aset kerajaan telah digunakan sepanjang Op Carilamat iaitu Helikopter MI 171 (Unit Udara Bomba), KM SETIA (Maritim Malaysia), bot PSC 56 dan bot PGR 32 (Pasukan Polis Marin) dan bot Beach Search (Jabatan Bomba dan Penyelamat Malaysia) serta turut dibantu oleh aset dari pihak Pelabuhan Samalaju, Petronas dan Shell Bintulu.Manakala pencarian di kawasan pesisir pantai turut dilakukan oleh anggota yang terlibat di Pangkalan Hadapan Carilamat (PHC) yang bertempat di Pelabuhan Samalaju.Maritim Malaysia turut merakamkan setinggi-tinggi penghargaan kepada agensi sahabat yang terlibat dan pihak Pelabuhan Samalaju kerana memberikan kebenaran untuk menubuhkan PHC di dalam kawasan pelabuhan dan juga memberi bantuan aset bot keselamatan bagi membuat pencarian di kawasan had pelabuhan, Pelabuhan Samalaju.

(Op Carilamat meliputi perairan Samalaju, Beting Nyalau dan sekitar pelantar minyak./ Foto ihsan Maritim Malaysia)


Suspek bunuh isteri dan anak usia 3 bulan direman

JOHOR BAHRU, 5 Julai- Seorang suami yang membunuh isteri berusia 26 tahun dan bayi lelakinya berusia 3 bulan direman tujuh hari bermula hari ini sehingga 11 Julai.  Perintah reman dikeluarkan Penolong Pendaftar, Nur Izzaty Muhammad Zahari.  Suspek, 25 tahun yang bekerja sebagai pencuci kapal tiba di Kompleks Mahkamah Johor Bahru pukul 9 pagi dengan memakai baju lokap berwarna oren sambil dikawal ketat polis.  Suspek ditahan pukul 2.45 petang semalam di Permas Jaya, Johor Bahru beberapa jam selepas melarikan diri dalam keadaan bogel dengan menunggang motosikal.  Dia disyaki membunuh isterinya dan bayi lelakinya di sebuah rumah di Kampung Bakar Batu, Johor Bahru.  Kes disiasat mengikut Seksyen 302 Kanun Keseksaan.  Semalam, Ketua Polis Daerah Johor Bahru Selatan, Asisten Komisioner Raub Selamat berkata, pihaknya menerima laporan berhubung pembunuhan itu pukul 12.42 tengah hari. Sebilah pisau pemotong daging yang disyaki digunakan suspek dan motosikal berwarna merah, dirampas.  Dalam perkembangan sama, jenazah kedua-dua beranak itu dijangka dikebumikan di Tanah Perkuburan Islam Kampung Bakar Batu sebelum Zohor.

(Suspek (berbaju oren) dikawal ketat polis bagi membantu siasatan)


Rakyat perlu hormat dan pelihara prinsip kebebasan badan kehakiman - Raja Perlis

KANGAR, 5 Julai- Raja Perlis,Tuanku Syed Sirajuddin Jamalullail menyeru kepada semua golongan masyarakat agar menghormati dan memelihara prinsip kebebasan badan kehakiman dan tidak membuat sebarang tuduhan yang melulu dan tidak berasas kepada hakim atau pegawai kehakiman. Baginda yakin dan percaya bukan mudah untuk memikul tanggungjawab sebagai seorang hakim. Mereka perlu banyak bersabar dan berkorban masa dan tenaga dimana setiap keputusan yang dibuat akan menjadi kayu pengukur kepada proses keadilan dan menjadi rujukan pada masa hadapan. Jelas Tuanku Syed Sirajuddin, umum mengetahui terdapat tiga cabang utama yang ditadbir berasingan di bawah sistem pentadbiran Negara, iaitu Badan Eksekutif, Badan Perundangan dan Badan Kehakiman. Ketiga-tiga badan ini mempunyai peranan, tanggungjawab dan bidang kuasa masing-masing, dimana dengan adanya pengasingan kuasa ini, pemerintahan negara akan berjalan dengan tersusun dan teratur serta wujud semak dan imbang dalam sistem pentadbiran negara.Bagi Badan Kehakiman, baginda menaruh harapan tinggi agar para hakim dan pegawai kehakiman sentiasa menjaga integriti dan etika pada setiap masa bagi memastikan setiap keputusan yang dibuat sentiasa berpaksikan kepada keadilan dan kesaksamaan. Demikian titah baginda ketika merasmikan Kompleks Mahkamah Kangar di Persiaran Wawasan.Kompleks Mahkamah Kangar didirikan di atas tanah seluas 36,530 meter persegi, mempunyai lima bilik bicara iaitu masing-masing satu Mahkamah Tinggi, dua Mahkamah Sesyen dan dua Mahkamah Majistret dengan kos keseluruhan RM39 juta.Turut berangkat, Raja Perempuan Perlis, Tuanku Tengku Fauziah Tengku Abdul RashidBerangkat sama, Raja Muda Perlis,Tuanku Syed Faizuddin Putra Jamalullail dan Raja Puan Muda Perlis,Tuanku Hajjah Lailatul Shahreen Akashah Khalil.Turut hadir, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dan Ketua Hakim Negara, Tun Tengku Maimun Tuan Mat.

(Kompleks Mahkamah Kangar di Persiaran Wawasan, Kangar)


Maritim Pulau Pinang rampas 19 set bubu naga

GEORGE TOWN, 5 Julai- Agensi Penguatkuasaan Maritim Malaysia (Maritim Malaysia) Pulau Pinang merampas 19 set bubu naga di dua lokasi berbeza di negeri itu.  Timbalan Pengarah Operasi Maritim Negeri, Komander Maritim, Nak Rong Si Prom berkata, rampasan dibuat di kedudukan berbeza pada jarak lebih kurang di 1.6 batu nautika barat daya perairan Batu Kawan  Menurutnya, pihak Maritim mengesan terdapat objek terapung yang mencurigakan yang dipasang oleh individu tidak bertanggungjawab ketika menjalankan Op Pertiwi.  Kesemua rampasan yang dianggarkan bernilai RM2,280 itu dibawa ke Jeti Polis Marin Batu Uban untuk tindakan lanjut.  Nelayan yang didapati melanggar peraturan itu boleh didakwa bawah Seksyen 11(3)(c) Akta Perikanan 1975 kerana menangkap ikan dengan menggunakan kaedah yang tidak dibenarkan.  Jika sabit kesalahan boleh didenda tidak melebihi 20 Ribu Ringgit, atau penjara tidak lebuh dua tahun atau kedua-duanya.  Penggunaan bubu naga diharamkan penggunaannya di laut kerana sifatnya yang tidak selektif dan merosakkan ekosistem marin serta menjejaskan sumber pendapatan nelayan lain.

(Anggota Maritim menarik bubu naga yang dipasang oleh individu tidak bertanggungjawab./Foto ihsan Maritim Malaysia)